title: Norjan kieli

text:
”ei” = kirjanorjaksi "ikke", uusnorjaksi "ikkje"
”kirkko” = kirjanorjaksi "kirke", uusnorjaksi "kyrkja"


title: Norjan kieli

text: Tärkein rakenteellinen ero kielimuotojen välillä liittyy feminiinin asemaan. Molemmissa kielimuodoissa on kolme sukua: maskuliini, feminiini ja neutri. Koska kirjanorja pohjautuu tanskaan, jossa ruotsin tapaan on vain kaksi sukua, on erillisen feminiinin käyttö kirjanorjassakin ailahtelevaa. Kaikki feminiinimuodot voidaan kirjanorjassa kirjoittaa myös maskuliinin tapaan, mutta uusnorjassa tällaista mahdollisuutta ei ole. Esimerkiksi "ei lita jente" (”pieni tyttö”) voi olla joko kirjanorjaa tai uusnorjaa, mutta muoto "en liten jente" on mahdollinen vain kirjanorjassa.


title: Norjan kieli

text: Kirjanorjassa on paljon saksalaisperäistä sanastoa, joka uusnorjassa on korvattu omankielisemmillä sanoilla. Tällaisia ovat esimerkiksi monet kirjanorjan het-loppuiset ja an- tai be-alkuiset substantiivit:


title: Norjan kieli

text: Kirjakielisten muotojen ohella norjaa puhuvat vaalivat omia murteitaan, ja monista muista maista poiketen murteellista kieltä käytetään usein myös virallisluontoisissa suullisissa puheissa.


title: Norjan kieli

text: Norjassa on käytössä latinalaiset aakkoset, joiden loppuun on lisätty kirjaimet "æ", "ø" ja "å" (huomaa suomen aakkosista poikkeava järjestys)


title: Norjan kieli

text: Kirjaimet "c", "q", "w", "x" ja "z" ovat norjassa vierasperäisiä ja käytössä vain lainasanoissa sekä joissakin sukunimissä.


title: Norjan kieli

text: Joidenkin vokaalien päällä voidaan käyttää niin kutsuttuja diakriittisiä merkkejä. Ne eivät ole pakollisia, mutta joissain tapauksissa ne voivat selventää sanan merkitystä tai ääntämystä; esimerkiksi "for" /for/ on prepositio, "fór" /fu:r/ imperfektimuoto verbistä "fare" .


title: Norjan kieli

text: Useimmissa norjan murteissa esiintyy 18 monoftongia ja kuusi diftongia.


title: Norjan kieli

text: Diftongit kirjoitetaan seuraavasti (hakasuluissa suurpiirteinen ääntämisohje):


title: Norjan kieli

text: Diftongeista kolme ensimmäistä ovat selvästi tavallisimmat ja pohjautuvat muinaisnorjaan.


title: Norjan kieli

text: Norjan kielessä on kaksi suomessa esiintymätöntä konsonanttiäännettä:Joissakin murteissa nämä konsonanttiyhdistelmät äännetään enemmän kirjoitusasun mukaisesti, ja toisaalta murteesta riippuen jotkin konsonantit (varsinkin l ja n) saattavat ääntyä enemmän tai vähemmän palatalisoituneina.


title: Norjan kieli

text: Suomen kielestä poiketen norjan konsonanttien pituudella ei ole morfologista merkitystä.


title: Norjan kieli

text: Useimmissa norjan murteissa pääpaino voi toteutua kahdella eri intonaatiolla eli ’nuotilla’. Näitä intonaatioita kutsutaan "tonelageiksi". Tonelag 2 pohjautuu historiallisesti muinaisnorjan kaksitavuisiin sanoihin, ja sitä käytetään useimmissa monikkomuodoissa, esim. "hester", ’hevoset’. Mikäli kuitenkin monikkomuodossa on vokaalinmuunnos (omlyd), käytetään tonelagia 1, johtuen alun perin konsonantittomasta monikkopäätteestä, esim. "føtter" ’jalat’.


title: Norjan kieli

text: Tonelag on luonteeltaan fonologinen niin sanotusti suprasegmentaalinen foneemi, koska se saattaa vaikuttaa sanan merkitykseen. Esimerkiksi sanat "være" ’olla’ ja "været" ’sää’ äännetään muuten samalla tavalla, mutta edellisessä käytetään tonelagia 2, jälkimmäisessä tonelagia 1. Joissakin murteissa tämä ero ei kuitenkaan ole kuultavissa.


title: Norjan kieli

text: Norjan kielen substantiivit taipuvat kahdessa luvussa, yksikössä ja monikossa. Ne voivat olla epämääräisessä tai määrätyssä muodossa. Ne jakautuvat kolmeen kieliopilliseen sukuun; maskuliiniin (hankjønn), feminiiniin (hunkjønn) ja neutriin (intetkjønn). Säännöllinen taivutus on erilainen eri sukuisilla sanoilla.


title: Norjan kieli

text: Kirjanorjassa feminiiniset sanat voidaan taivuttaa myös maskuliinin tapaan, uusnorjassa ei koskaan. Tämä on yksi selkeimmistä vedenjakajista näiden kahden kielimuodon välillä.


title: Norjan kieli

text: Monet sanat ovat norjassa ja ruotsissa eri sukuisia, esim. ruotsin "ett krig" on norjaksi "en krig", ja ruotsin "en/ein människa" on norjaksi "et/eit menneske".


title: Norjan kieli

text: Adjektiivit taipuvat kolmessa vertailumuodossa, ja niistä on erikseen heikot ja vahvat muodot. Heikossa muodossa ne taipuvat lisäksi suvussa sen substantiivin mukaan jonka määreinä niitä käytetään. Adjektiiveissa ei erotella maskuliinia ja feminiiniä toisistaan, paitsi muutamissa poikkeuksellisissa sanoissa, kuten ’pieni’, "m" liten - "f" lita - "n" lite.


title: Norjan kieli

text: Norjan verbit taipuvat neljässä finiittimuodossa ja kolmessa infiniitti- eli nominaalimuodossa. Näistä preesens ja infinitiivi taipuvat edelleen pääluokissa ja partisiipin perfekti luvussa.


title: Norjan kieli

text: Verbit jakautuvat useiden germaanisten kielten tapaan heikkoihin ja vahvoihin, joista jälkimmäisen tunnistaa päätteettömästä imperfektimuodosta (esim. "le" ’nauraa’ > "lo" ’nauroi’). Vahvoissa verbeissä tapahtuu useimmiten vokaalimuutoksia sanan vartalossa.


title: Norjan kieli

text: Muita norjan kielen sanaluokkia kutsutaan suljetuiksi sanaluokiksi. Näihin kuuluvat adverbit, determinatiivit, interjektiot, konjunktiot, subjunktiot, pronominit sekä prepositiot.


title: Norjan kieli

text: Determinatiivit luokiteltiin aiemmin pronomineiksi, mutta norjan kielen nykyisen nimityskäytännön mukaan substantiiviin "viittaavia" ja näiden mukaan taipuvia apusanoja (esim. possessiivipronominit) kutsutaan determinatiiveiksi, kun taas pronomineiksi kutsutaan vain substantiivin "korvaavia" sanoja (esim. persoonapronominit). Useimmat norjan kielen determinatiivit taipuvat suvussa ja luvussa (esim. ’minun’, m. "min" f. "mi" n. "mitt" mon. "mine". Persoonapronominit taipuvat kahdessa sijamuodossa, nominatiivissa (esim. "jeg" /jæɪ̯/ ’minä’ kirjanorjaksi) ja akkusatiivissa (esim. "meg" /mæɪ̯/ ’minut’,’minua’).


title: Norjan kieli

text: Norjan kielessä on runsaasti vierassanoja esimerkiksi englannista ja ranskasta, mutta pyrkimys löytää omankielisiä muotoja vierassanoille on Norjassa vahvempi kuin Ruotsissa, ja viime aikoina osin jopa vahvempi kuin Suomessa. (Sitä vastoin tanskalaisten katsotaan olevan avoimempia vierassanoille.)


title: Norjan kieli

text: Yksi tapa norjalaistaa vierassanoja on muuttaa kirjoitusasua norjalaisemmaksi ("norvagisering"). Tämä periaate on ollut käytössä vuodesta 1862. Esimerkiksi ranskan sana "chauffeur" (kuljettaja) on kirjoitetaan norjassa "sjåfør". Toinen tapa on keksiä kokonaan omankielisiä uudissanoja ("fornorsking"). Esimerkiksi "world wide web" (www) on norjannettu "verdensveven" ja "airbag" (turvatyyny) norjannettu "kollisjonspute".


title: Norjan kieli

text: Suomen kieltä muistuttava piirre norjassa on vierasperäisten konsonanttien c,q, w, x, ja z sekä vierasperäisen tion-kirjainyhdistelmän välttäminen; esimerkiksi keskusta kirjoitetaan norjaksi "sentrum" (ruots."centrum"), faksi kirjoitetaan "faks" (ruotsiksi "fax"), lukusana kuusi "seks" (ruots. "sex"), joulukuu " desember" (ruots. "december"), asema "stasjon" (ruotsiksi "station") ja kansallinen "nasjonal" (ruots. "national").


title: Boeing B-29 Superfortress

text: Boeing B-29 Superfortress (Boeing Model 341/345) on Yhdysvaltain armeijan ilmavoimien (USAAF, US Army Air Forces, USAF:in edeltäjä) käyttämä nelimoottorinen raskas pommikone.


title: Boeing B-29 Superfortress

text: Konetyyppi kehitettiin edelleen B-17 "Flying Fortress" -tyypistä. Kehitystyö kohtasi ongelmia, sillä B-29:ää pidettiin hankalana lennettävänä. Lisäksi moottorit saattoivat syttyä tuleen kesken lennon. Koelentäjä Edmund "Eddie" T. Allen sai surmansa, sekä samalla koko 11 hengen miehistön kaikki jäsenet menetettiin Wichitan eteläpuolella lento-onnettomuudessa, missä koelentokone törmäsi teollisuuskiinteistöön jossa menehtyi 18 henkeä.


title: Boeing B-29 Superfortress

text: B-29 oli toisen maailmansodan suurin ja kehittynein aktiivipalveluksessa ollut kone, jossa oli muun muassa ensimmäisenä pommikoneena paineistetut miehistötilat, erittäin kehittynyt Norden M-9B -pommitustähtäin ja keskitetty konekiväärien tulenjohtojärjestelmä, johon kuului muun muassa elektroninen laskin. Konekiväärit olivat kauko-ohjatuissa torneissa, joissa oli kaksi 12,7 mm Browning M2 -konekivääriä, ja lisäksi perän tornissa oli 20 mm tykki. Alun perin se oli tarkoitettu pääasiassa korkean lentokorkeuden päiväpommittajaksi, mutta sitä käytettiin useimmiten matalan lentokorkeuden yöpommittajana. B-29 toimi Yhdysvaltain pääasiallisena hyökkäysaseena Japania vastaan ja onkin parhaiten tunnettu Hiroshiman ja Nagasakin atomipommien kuljettajana. Kone oli ainoa USAAF:in konetyyppi, B-32 Dominatoria lukuun ottamatta, joka pystyi kuljettamaan melkein 4 600 kiloa painavan pommin.


title: Boeing B-29 Superfortress

text: B-29 pystyi lentämään niin korkealla ja nopeasti (huippunopeus 574 km/h) että suurin osa japanilaisista hävittäjäkoneista ei pystynyt saamaan sitä kiinni, joten se ei usein edes tarvinnut järeää puolustusaseistustaan. Tämän vuoksi ydinpommittajiksi varustetuista koneista riisuttiin koneen keventämiseksi aseistus pyrstöaseita lukuun ottamatta.


title: Boeing B-29 Superfortress

text:
B-29 pysyi käytössä vielä pitkään toisen maailmansodan jälkeenkin. Sitä käytettiin rakettimoottorein varustettujen koekoneiden, muun muassa X-1:n ja Douglas Skyrocketin kuljettamiseen noin 12 kilometrin korkeuteen, missä koekone irrotettiin pommittajan erityisesti tarkoitukseen muutetusta pommikuilusta ja jatkoi lentoaan omin voimin. Tässä tehtävässä jotkut näistä muutetuista koneista varustettiin laitteistolla, jolla koekoneet saattoi tankata ennen lähtöä: vaikka ne tankattiin kentällä, herkästi haihtuva nestehappi tahtoi kiehua ja siis poistua käytöstä sen noin tunnin aikana, joka kului koneyhdistelmän kohotessa lähtökorkeuteen.
Kun B-29 poistui käytöstä 1960-luvulla, yhteensä noin 3 900 konetta oli rakennettu. Kone oli erittäin kallis rakentaa. Se maksoi 300 000 dollaria aikana, jolloin hyvän hotellihuoneen sai kolmella dollarilla yö. On laskettu, että sillä alumiinimäärällä, mikä kului yhden Superfortressin rakentamiseen, olisi voitu rakentaa laivueellinen (16 kpl) P-51 Mustangeja.


title: Boeing B-29 Superfortress

text: Lentokonetyyppiä käytettiin myös tiedustelukone RB-29:nä vielä toisen maailmansodan jälkeen 1950-luvulla. Neuvostoliitto kehitti kolmesta haltuunsa joutuneesta B-29:stä itselleen vuoteen 1947 mennessä Tupolev Tu-4:n strategiseksi pommikoneekseen. Tupolev Tu-4:ää käyttivät Neuvostoliiton ilmavoimien lisäksi myös Kansan vapautusarmeijan ilmavoimat Kiinan kansantasavallassa.


title: Boeing B-29 Superfortress

text: Koneesta kehitettiin myöhemmin siviiliversio Boeing 377 Stratocruiser, jossa oli kaksikerroksinen runko. Stratocruiserista tuli suihkukoneiden tuloon asti hyvin suosittu pitkillä lentolinjoilla. Kuljetuskonemuunnoksen tyyppimerkintä oli C-97 ja siitä kehitettiin erikseen ilmatankkausmuunnelma KC-97, joka palveli siihen asti kunnes Boeing 707 -koneesta kehitetyt KC-135 Stratotanker -tankkerit tulivat palveluskäyttöön.


title: Komplementti (tietotekniikka)

text: Tietotekniikassa komplementiksi kutsutaan yleistä negatiivisen kokonaisluvun esitysmuotoa. Yleisin eli luvusta muodostettu kahden komplementti tarkoittaa luvun vastaluvun muodostamista kääntämällä sen bitit ja lisäämällä tulokseen yksi.


title: Komplementti (tietotekniikka)

text: Negatiiviset luvut voidaan esittää binäärilaskennassa lisäämällä luvun esitysmuotoon yksi bitti, merkkibitti, jonka toinen arvo tarkoittaa positiivista lukua ja toinen arvo negatiivista lukua. Tällöin kuitenkin positiivisten ja negatiivisten lukujen yhteenlasku täytyy käsitellä erikoistapauksena ja muuttaa se esimerkiksi tarvittaessa vähennyslaskuksi. Esimerkiksi +3 + -3 täytyy muuttaa vähennyslaskuksi 3 - 3. Ei ole myöskään kovin yksinkertaista käsitellä negatiivisia tuloksia antavia laskutoimituksia.


title: Komplementti (tietotekniikka)

text: Yksinkertaisempaa on muuttaa negatiivisten lukujen bitit vastakkaisiksi (ykkönen nollaksi ja päinvastoin) eli luvun yhden komplementiksi. Tällöin yhteenlasku voidaan laskea samalla tavalla positiivisille ja negatiivisille luvuille. Esimerkiksi +3 + -3 on kolmen bitin yhden komplementtiluvuilla esitettynä:


title: Komplementti (tietotekniikka)

text: Esimerkistä huomaa erään yhden komplementin esitysmuodon ongelman: luvulla nolla on kaksi eri esitysmuotoa: 000 ja 111.


title: Komplementti (tietotekniikka)

text: Toinen ongelma on merkkibitin käsittely. Jos etumerkillisten lukujen yhteenlaskusta tulee ylimääräinen muistinumero, se pitää erikseen lisätä tulokseen. Esimerkiksi -1 + -2 = -3:


title: Komplementti (tietotekniikka)

text: Nämä ongelmat poistuvat, jos käytetään kahden komplementtia. Tällöin luvun vastaluku saadaan kääntämällä luvun bitit ja lisäämällä tulokseen yksi. Kahden komplementtijärjestelmässä luvulla nolla on yksikäsitteinen esitystapa (bittikuvio, jonka kaikki bitit ovat nollia) ja nollan vastaluku on nolla. Sama yhteenlaskuoperaatio toimii sekä etumerkillisten että etumerkittömien lukujen kanssa.


title: Komplementti (tietotekniikka)

text: Esimerkkinä +3 + -3 on kolmen bitin kahden komplementtiluvuilla esitettynä:


title: Komplementti (tietotekniikka)

text: Kun kolmen bitin tilan ylittävä bitti (1) jätetään pois, tulos on 000 eli nolla.


title: Komplementti (tietotekniikka)

text: Kahden komplementtiluvuissa on aina yksi negatiivinen luku enemmän kuin on positiivisia lukuja (pois lukien luku 0). Esimerkiksi kolmella bitillä esitettävät luvut ovat:


title: Komplementti (tietotekniikka)

text: Tyypillisiä lukualueita ovat


title: Komplementti (tietotekniikka)

text: Käytännöllisesti katsoen kaikki nykyiset tietokoneet käyttävät kahden komplementtilukuja negatiivisten lukujen esittämiseen. Muutama varhain suunniteltu tietokone käytti yhden komplementtia, esimerkiksi PDP-1 ja Univac/1100.


title: Etninen vähemmistö

text: Etninen vähemmistö tai vähemmistökansallisuus on etninen ryhmä tai kansallisuus, jolla on tietyn valtion, valtapiirin tai yhteiskunnan sisäpuolella vähemmän edustajia tai huonompi asema kuin muilla ryhmillä. Etnisiä vähemmistöjä usein ovat myös valtiottomat kansat. "Enemmistö" taas on ryhmä, jolla on enemmän edustajia tai asema parempi kuin muilla ryhmillä.


title: Etninen vähemmistö

text: Lukumäärältään suurin ryhmä ei aina ole valta-asemassa. Tämän vuoksi vähemmistöihin katsotaan kuuluvaksi myös syrjittyjen ryhmien, vaikka ne olisivat lukumäärältään enemmistöjä. Esimerkiksi Etelä-Afrikassa Apartheid-hallituksen aikana musta enemmistö oli valkoisen vähemmistön syrjimä, minkä vuoksi mustia itse asiassa kutsuttiin vähemmistöksi. Naisia on suunnilleen yhtä paljon kuin miehiä, mutta naisia kutsutaan toisinaan vähemmistöksi, jos naisten asema on miehiin verrattuna huono.


title: Etninen vähemmistö

text: Tämä on otettu huomioon ihmisoikeussopimusten tulkinnassa siten, että enemmistönä oleva ryhmä voidaan nähdä vähemmistönä, jos sille voidaan siten vaatia tasavertaista asemaa. Periaatteessa siis vähemmistöjen oikeudet koskevat kaikkia etnisiä ryhmiä, joita syrjitään tai joiden oikeuksia poljetaan yhteiskunnassa. Käytännössä tämä ei kuitenkaan aina toteudu, ja vähemmistökäsitettä saatetaan käyttää väärinkin jonkun enemmistön ihmisoikeuksien sivuuttamiseen.


title: Etninen vähemmistö

text: Vähemmistökäsitettä hämärtää lisäksi se, miten alueet pitäisi vähemmistöjä tarkastellessa rajata. Pelkkiin valtion rajoihin pohjaava määrittely on joissain tapauksissa asetettu kyseenalaiseksi, sillä ryhmien siteet ja voimavarat ylittävät usein valtioiden rajat, ja jonkun valtion vähemmistöryhmä voi kuitenkin kuulua voimakkaaseen etniseen kokonaisuuteen, joka on vallalla lähialueilla, ja joka on siis laajemmassa mittakaavassa enemmistö. Lisäksi jonkun maan vähemmistö saattaa olla johtavassa asemassa sellaisessa vieraassa maassa, jolle maa on poliittisesti, taloudellisesti tai sotilaallisesti alisteinen. Tällaisessa tapauksessa vähemmistöllä voi olla paljon enemmän vaikutusvaltaa, kuin miltä pelkkien väestösuhteiden mukaan näyttäisi.


title: Etninen vähemmistö

text: Vähemmistökäsite on epäselvä ja tulkinnanvarainen, mutta herättää silti joissakin liiallisia tunteita. Tämän vuoksi olisi hyvä puhua etnisistä ryhmistä tai kansallisuuksista.


title: Amon

text: Amon tai Ammon (muinaisegyptin ""salattu"" tai ""kätketty"") oli muinaisessa Egyptissä palvottu auringon jumala, jonka palvonta keskittyi pääasiallisesti Thebaan, mutta oli myös varsin merkittävää muualla maassa Uuden valtakunnan aikana. Amon oli yksi Hermopoliin ogdoadin kahdeksasta luojajumalasta. Alun perin Amon oli ilman ja tuulen jumala, sittemmin myös hedelmällisyyden. Amonia palvottiin Egyptissä jo vanhan valtakunnan aikaan yhdessä puolisonsa Amanunetin kanssa. Heidät mainitaan jo pyramiditeksteissä.


title: Amon

text: Sana "amon" tarkoittaa yleensä "salattua", "kätkettyä". Amonin todellisen nimen ja ulkomuodon uskottiin olevan ihmisille näkymättömiä. Myöhempinä aikoina Amonin kantasanaksi ryhdyttiin tulkitsemaan "mon"-sanaa, joka tarkoittaa "pysyvää", "kestävää" tai "ikuista".


title: Amon

text: Amon kuvataan valtaistuimella istuvana miehenä, sammakkopäisenä miehenä, uraeus-päisenä miehenä, apinana tai jalustalla kyykistyvänä leijonana. Yleisin muodoista oli valtaistuimella istuva mies, jolla on kruunussaan kaksi korkeaa sulkaa ja joka kantaa usein was-valtikkaa ja ankh-amulettia. Amon kuvattiin myös usein Min-jumalan hahmossa, joka edusti hänen hedelmällistä puoltaan, tai näiden yhdistelmänä Amon-Mininä. Amonin pyhiä eläimiä olivat pässi ja hanhi, mutta häntä ei koskaan kuvattu niiden hahmossa. Mutin katsottiin olevan Amonin vaimo ja Khonsun heidän poikansa.


title: Amon

text: Amonin pääpyhäkkö oli Karnakin temppeli Thebassa. Kokonaisuutena se on suurin ihmiskunnan rakentama uskonnollinen rakennus.


title: Amon

text: Alun perin Amon oli osa Hermopoliin ogdoadia, jossa hän edusti salattua voimaa yhdessä naispuolisen vastineensa Amaunetin kanssa. 11. dynastian aikana, kun Thebasta lähtöisin olevat hallitsijat tekivät paikallisjumalastaan oman suojelijansa, keskittyi Amonin palvonta Thebaan ja hänen nimensä yhdistettiin faraoon. Samalla Amon syrjäytti myös alueen aikaisemman pääjumalan Montun. Amonin vaimoksi alettiin mieltää Mut Amaunetin sijaan. Valta-asemaan noustuaan Theban papit liittivät Amoniin auringonjumalten ominaisuuksia ja lopulta julistivat tämän suurimmaksi aurinkojumalaksi, minkä johdosta Amon alettiin kuvata myös auringonjumala Ran kanssa yhdistettynä Amon-Ra-jumaluutena.


title: Amon

text: Toisin kuin muut jumalat, jotka ennemminkin lisäsivät faraon valtaa kuin kilpailivat sen kanssa, Amonin valta nousi Uuden valtakunnan 18. dynastian lopun lähestyessä ennennäkemättömiin mittoihin. Egyptin uskonto alkoi jo lähestyä monoteismiä, kun lähes kaikki jumalten palvonta suunnattiin Amonia kohtaan, ja muiden jumalten uskottiin olevan vain ilmentymiä Amonin näkymättömästä voimasta. Amonin temppeli omisti valtavan määrän arvometalleja, karjaa, maata ja muuta omaisuutta. Sen sanottiin olevan "valtio valtiossa". Amonin papisto oli, ei ainoastaan uskonnollisesti vaan myös poliittisesti, varsin vaikutusvaltaista. Kuningatar Hatšepsut onnistui nousemaan faraoksi pääasiassa Amonin pappien tuen ansiosta.


title: Amon

text: Amonin pappien sotkeuduttua politiikkaan alettiin Thutmosis IV:n hallituskaudelta alkaen nostaa Aton-jumalaa tärkeämpään asemaan. Amonin korvaaminen huipentui Akhenatenin hallituskaudella, jolloin hän kielsi Amonin palvonnan kokonaan ja muutti pääkaupungin pois Thebasta Akhetateniin. Akhenatenin kuoltua Amon nousi taas tärkeäksi jumalaksi, mutta ei kuitenkaan täysin saavuttanut entistä asemaansa 19. dynastian faraoiden nostettua Osiriksen tärkeämpään asemaan.


title: Amon

text: Vaikka Amonin nousu olikin suurimmaksi osaksi politiikkaa, hän sai suurta suosiota kansan keskuudessa. Häntä kutsuttiin usein myös "köyhien visiiriksi". Amonin uskottiin myös olevan köyhien puolustaja ja oikeudenmukaisuuden ylläpitäjä. Amonin palveluksia pyytävät joutuivat osoittamaan olevansa niiden arvoisia ja/tai tunnustamaan väärät tekonsa.


title: Amon

text: Amon yhdistettiin kreikkalais-roomalaisen kauden aikana kreikkalaisten pääjumala Zeukseen.


title: Amon

text: Thebassa, Niilin itärannalla sijaitseva Karnakin temppeli (egyptiksi "Ipet-isut", "Valituin paikoista") tuli Amonin pääpyhäköksi uuden valtakunnan aikaan, kun Amonista oli tullut Egyptin pääjumala. Valtava temppelialue käsitti Amonin temppelin lisäksi useita pienempiä, muille jumalille omistettuja temppeleitä. Karnakin temppelin yhdisti läheiseen Luksorin temppeliiin rituaalitie, jota pitkin jumalan patsas vuosittain kuljetettiin Luksorin temppeliin Opet-festivaalin aikana.


title: Iain Banks

text: Iain Banks (16. helmikuuta 1954 – 9. kesäkuuta 2013) oli skotlantilainen kirjailija. Hän kirjoitti tieteiskirjallisuutta nimellä Iain M. Banks ja muuta kaunokirjallisuutta nimellä Iain Banks. Banks oli erityisen tunnettu Kulttuuri-sarjastaan. Hänen muusta romaanituotannostaan on suomennettu kirjat "Ampiaistehdas" (1984), "Kävelyä lasilla" (1985), "Crow Roadin käsikirjoitus" (1992) ja "Syyllisyys" (1993).


title: Iain Banks

text: Banks opiskeli englantia, filosofiaa ja psykologiaa Stirlingin yliopistossa Skotlannissa. Huhtikuussa 2013 hän kertoi verkkosivullaan sairastavansa syöpää, jonka parantamisesta ei juuri ole toiveita. Banks kuoli sappirakkosyöpään 9. kesäkuuta 2013.Suomentamattomat teokset:Suomentamattomat teokset:


title: Anubis

text: Anubis (sanatarkasti "Inpu") oli muinaisessa Egyptissä palvottu kuolleiden ja muumioinnin jumala. Anubiksen palvonta keskittyi alun perin Ylä-Egyptiin, jossa häntä palvottiin kuolleiden jumalana, mutta hänestä tuli myöhemmin koko maassa palvottu hautoja suojeleva, hautarituaaleja valvova ja vainajaa suojaava jumala Osiriksen korvattua hänet kuolleiden jumalana.


title: Anubis

text: Anubiksen katsottiin olevan Neftyksen ja Osiriksen poika. Myytin mukaan Neftys vietteli Osiriksen juotettuaan hänet humalaan ja sitä seuraava yhdyntä johti Neftyksen raskaaksi tuloon ja Anubiksen syntymään. Joissain myyteissä Neftys naamioituu Isikseksi. Sittemmin Anubis joutui Neftyksen hylkäämäksi, ja tämän kasvatti Neftyksen sisar Isis. Kebekhet oli Anubiksen tytär ja avustaja.


title: Anubis

text: Anubis kuvattiin alkujaan sakaalina ja myöhemmin yleensä sakaalipäisenä miehenä, joka kantaa usein was-sauvaa ja ankh-amulettia. Joskus hänet kuvataan myös joko mustana sakaalina tai Isiksen mukana olevana koirana. Anubiksen symboli oli pylväässä roikkuva, mustavalkoinen härännahka, jossa oli veritahroja. Symbolin merkitystä ei tunneta.


title: Anubis

text: Anubiksen uskottiin keksineen palsamointitaidon, jotta Osiriksen ruumis saataisiin säilymään tämän kuoleman jälkeen.


title: Anubis

text: Anubiksen tärkeimmät tehtävät olivat vainajan ruumiin palsamoinnin valvominen, suun avaamisen seremonian symbolinen suorittaminen, vainajan suojeleminen demoneilta, vainajan johdattaminen tuonpuoleisessa Osiriksen tuomioistuimen eteen sekä sydämen punnitsemisen valvominen.


title: Anubis

text: Myytin mukaan Anubis tunsi kaikki tiet niin maan päällä kuin tuonpuoleisessakin ja ajoittain hän ilmestyi eläinten hahmossa ohjaamaan eksyneitä.


title: Anubis

text: Sakaalin hahmo otettiin todennäköisesti käyttöön, koska sakaaleilla oli tapana oleskella hautojen läheisyydessä. Toinen mahdollinen syy oli halu suojella hautoja sakaaleilta palvomalla niitä.


title: Anubis

text: Myöhempinä aikoina Anubis yhdistettiin kreikkalaisten Hermes-jumalaan. Tästä yhteenliitoksesta syntyi Hermanubis, jonka kulttikeskus oli Kynopoliissa.


title: Messier 9

text: Messier 9 on pallomainen tähtijoukko Käärmeenkantajan tähdistössä. Kohteen löysi Charles Messier vuonna 1764. M9 on varsin lähellä oman galaksimme Linnunradan keskustaa. Sen laskettu etäisyys galaksimme keskustasta on noin 5 500 valovuotta, kun taas sen etäisyys aurinkokunnastamme on n. 25 800 valovuotta.


title: Messier 9

text: Kohteesta on löydetty 13 muuttuvaa tähteä, ja kohde on mahdollista nähdä kiikareilla ja kaukoputkella paljastuu yksittäisiä tähtiä ja joukon ulkonäkö pääsee oikeuksiinsa.


title: Ursula K. Le Guin

text:
Ursula Kroeber Le Guin (21. lokakuuta 1929 Berkeley, Kalifornia – 22. tammikuuta 2018 Portland, Oregon) oli yhdysvaltalainen kirjailija. Hän kirjoitti romaaneja, novelleja, runoutta, lastenkirjoja ja esseitä, eritoten fantasia- ja tieteiskirjallisuutta. Tuotannossaan Le Guin käsitteli muun muassa taolaisuutta, anarkismia, feminismiä sekä yhteiskunnallisia ja psykologisia teemoja.
Le Guin on nimetty yhdeksi tieteiskirjallisuuden Grand Mastereista.


title: Ursula K. Le Guin

text: Le Guin, omaa sukuaan Kroeber, syntyi Kalifornian Berkeleyssä. Hänen isänsä oli antropologi Alfred L. Kroeber ja äitinsä psykologi ja kirjailija Theodora Kroeber. Le Guin teki läpimurtonsa vuoden 1969 romaanillaan "Pimeyden vasen käsi", joka voitti arvostetut tieteiskirjallisuuden Hugo- ja Nebula-palkinnot. 1960–1970-luvun vaihteessa hän julkaisi klassikoksi muodostuneen "Maameren tarinat" -kirjasarjan, jota hän myöhemmin täydensi. Le Guin asui Oregonin osavaltion Portlandissa vuodesta 1958 lähtien. Le Guin kuoli 22. tammikuuta 2018 muutaman kuukauden sairauden jälkeen.


title: Apis

text: Apis (sanatarkasti "Hapu") oli muinaisessa Egyptissä palvottu härkäjumala. Apiksen palvonta sijoittui pääasiassa Ptah-jumalan temppeliin Memfiissä.


title: Apis

text: Apis kuvattiin usein sonnina, jonka sarvien välissä oli auringonkehrä. Maan päällä sitä edusti tehtävään tarkoin valittu sonni. Oraakkelinakin pidetty sonni oleskeli Ptahin temppelissä, jossa siitä huolehdittiin hyvin, koska sen uskottiin olevan Ptahin ilmentymä maan päällä. Myöhempinä aikoina Apis yhdistettiin myös Osirikseen.


title: Apis

text: Kun edellinen Apis-sonni kuoli, etsittiin sen tilalle uusi, jolla tuli olla tietyt tunnusmerkit. Jos sonnilla oli puolikuun muotoinen laikku toisessa kyljessä tai otsassa, musta korppikotkan muotoinen laikku selässä tai pilkku kielen alla, valittiin se seuraavaksi Apis-sonniksi. Tätä valintaprosessia varten oli erillinen papeista koostuva ryhmä, joka tulkitsi merkit ja päätti mistä sonnista tulisi seuraava Apis-sonni. Etsinnät saattoivat kestää usein hyvinkin pitkään. Jos sonnia ei löytynyt, uskottiin että Ptah oli suuttunut ihmiskunnalle ja häntä yritettiin lepyttää erilaisin uhrilahjoin.


title: Apis

text: Uuden valtakunnan aikana kuollut Apis-sonni ryhdyttiin hautaamaan Sakkarassa sijaitseviin hautoihin. Ensimmäinen tunnettu Sakkaraan haudattu Apis-sonni on peräisin Amenhotep III:n hallituskaudelta, jolloin hänen poikansa Thutmosis suoritti hautauksen. Ramses II:n hallituskaudella Apis-sonneja varten valmistettiin suuri maanalainen hautakompleksi, Serapeum, johon Apis-sonnit ryhdyttiin hautamaan omiin kammioihinsa. Serapeumiin haudattiin Apis-sonneja ainakin Kleopatra VII:n hallituskaudelle asti.


title: Apis

text: Serapeumin löysi egyptologi Auguste Mariette, joka myös suoritti laajamittaisia kaivauksia siellä. Hänen kaivauksistaan tekemänsä muistiinpanot ja raportit ovat kuitenkin hävinneet, mikä vaikeuttaa suuresti Serapeumin kronologista sijoittamista.


title: Apis

text: Ramses XI:n ja Osorkon II:n hallituskausien väliltä on tiedossa vain yhdeksän Apis-sonnia, joista kolmen hautapaikkaa ei tiedetä. Ne ovat kuitenkin oletettavasti haudattuna Serapeumiin, kammioon jota Auguste Mariette piti liian vaarallisena kaivukohteena. Yhdeksän härkää lähes 250 vuoden aikana on kuitenkin huomattavasti liian vähän ja vaikka Auguste Marietten Ramses XI:n hallintokaudelle sijoittamia Apis-sonnien hautauksia sijoitettaisiin uudelleen huomattavasti myöhempään ajankohtaan, jäisi Apis-sonnien väliin yli 130 vuotta. Joidenkin egyptologien teorioiden mukaan 20. dynastia on ajoitettu väärin ja sitä tulisi siirtää joitain satoja vuosia lähemmäs nykyhetkeä. Toiset tutkijat taas ovat sitä mieltä, että hautoja on enemmän, mutta niitä ei ole vielä löydetty tai tutkittu.


title: Messier 10

text: Messier 10 (tai NGC 6254) on pallomainen tähtijoukko Käärmeenkantajan tähdistössä. Sen löysi Charles Messier vuonna 1764. Kohteen suhteellinen kirkkaus on +6,60. William Herschel oli ensimmäinen, joka havaitsi kohteesta yksittäisiä tähtiä. Tähdistä on nyttemmin vain kolmen havaittu olevan muuttuvia tähtiä, joka on varsin pieni luku pallomaiselle tähtijoukolle.


title: Messier 10

text: Kohteen taulukossa ilmoitettu koko 20 kaariminuuttia on havaittu valokuvista. Kohde vaikuttaa pienemmältä, n. 8—9 kaariminuutin kokoiselta, kun sitä havaitaan vaatimattomammilla välineillä.


title: Messier 10

text: Kohde etääntyy aurinkokunnastamme 69 km/s nopeudella.


title: Messier 11

text: Messier 11 (tai NGC 6705) on avoin tähtijoukko Kilven tähdistössä. Kohdetta sanotaan Villihanhijoukoksi. Kohteen löysi Gottfried Kirch vuonna 1681. Kohde on yksi tähtirikkaimmista ja tiiviimmistä avoimista tähtijoukoista. Kohteessa on yhteensä noin 2900 tähteä, joista noin 500 on kirkkaampia kuin 14. Kirkkain tähti on +8, joten pienelläkin kaukoputkella kohteesta voi erottaa yksittäisiä tähtiä. Itse kohteen suhteellinen kirkkaus on +6,3, joten se on mahdollista nähdä myös paljain silmin.


title: Messier 11

text: M11:n iäksi on arvioitu noin 250 miljoonaa vuotta, ja se on noin 6 000 valovuoden päässä aurinkokunnastamme, ja se etääntyy meistä 22 km / s nopeudella.


title: Messier 11

text: Charles Messier lisäsi kohteen luetteloonsa 30. toukokuuta 1764.


title: Messier 12

text: Messier 12 (tai NGC 6218) on pallomainen tähtijoukko Käärmeenkantajan tähdistössä. Sen löysi Charles Messier 30. toukokuuta 1764. Kohteen suhteellinen kirkkaus on 6,7 ja etäisyys aurinkokunnastamme noin 16 000 valovuotta. Kohteen kirkkaimmat tähdet ovat noin +12.


title: Messier 12

text: Messier kuvasi kohteen nebulaksi, vasta vuonna 1783 William Herschel havaitsi kohteen muodostuvan yksittäisistä tähdistä.


title: Fäärin kieli

text: Fääri (fääriksi "føroyskt") on germaanisten kielten skandinaaviseen haaraan kuuluva, Färsaarilla puhuttava kieli. Se on pienin nykyisistä germaanisista kielistä, ja sen lähin sukulainen on islanti.


title: Fäärin kieli

text: Färsaarten noin 45 000 fäärin puhujan lisäksi kielellä on noin 21 000 puhujaa Tanskassa, joten yhteensä fäärin puhujia on noin 66 000.


title: Fäärin kieli

text: Fäärin äännerakenne on seuraavanlainen:


title: Fäärin kieli

text: Vokaalit esiintyvät ainoastaan lainasanoissa. Pitkät välivokaalit ääntyvät usein diftongeina . Fäärin diftongeja ovat .


title: Fäärin kieli

text: Fäärin kielioppi on pitkälti samanlaista kuin islannissakin. Suhteessa islantiin fäärillä on kuitenkin joitain tärkeitä kieliopillisia eroja.


title: Fäärin kieli

text: Substantiiveilla on fäärissä kolme sukua: maskuliini, feminiini ja neutri. Ne taipuvat kahdessa luvussa (yksikkö - monikko) ja kolmessa sijassa. Fäärin kielessä sijamuodot ovat nominatiivi, akkusatiivi ja datiivi. Erona islantiin on se, että fäärissä genetiiviä käytetään erittäin vähän, ja sen tilalla käytetään erilaisia prepositioilmauksia, kuten substantiivin määräinen muoto + hjá + datiivi omistajasta: "konan hjá Peteri" (Peterin vaimo).


title: Fäärin kieli

text: Substantiivien määräisyyserot tehdään sanojen erityisillä määräisillä muodoilla kuten muissakin skandinaavisissa kielissä. Esimerkkinä sanan "bátur" (vene) taivutus:


title: Fäärin kieli

text: Fäärissä on sekä epämääräinen artikkeli, joka taipuu suvun, luvun ja sijan mukaan.


title: Fäärin kieli

text: Verbi taipuu fäärissä tekijän eli subjektin mukaan. Huomioitavaa on se, että yksikön ensimmäinen persoona päättyy preesensissä aina -i ja että monikkomuodot ovat samannäköisiä perusmuodon kanssa. Esimerkkinä verbin "standa" (seisoa) taivutus


title: Fäärin kieli

text: Osa fäärin verbeistä on heikkoja ja osa vahvoja, kuten muissakin skandinaavisissa kieleissä.


title: Fäärin kieli

text: Fäärissä on totuttu käyttämään persoonapronomineja lauseessa, vaikkakin verbi, ja viimeistään asiayhteys, paljastavat tekijän. Alla on listattu fäärin subjektipronominit ja niiden taivutukset.


title: Fäärin kieli

text: Fäärissä, kuten islannissakin, on pyritty minimoimaan lainasanojen käyttö, ja korostettu omakantaisia, viikinkikielistä kumpuavia sanoja. Tästä syystä sanaston oppiminen voi olla vaikeaa, koska kansainväliset sanat ovat saaneet fäärissä omia muotojaan, joita alla muutama:


title: Fäärin kieli

text: Ein telda: tietokone, ein teldufløga: CD-levy, ein ljóslesari: skanneri


title: Fäärin kieli

text: Toisaalta fäärissä on sanoja, jotka ovat tanskalaista alkuperää ja niitä käytetään arkikielessä paljon enemmän kuin omakantaisia sanoja. Esim. 'polkupyörä' on tanskaksi en cykel ja fääriksi (alkuperäisesti) ein hjólhestur, mutta yleisempää on käyttää sanaa ein súkkla.


title: Fäärin kieli

text: Färsaarille tyypillisille luonnonilmiöille, etupäässä tuulelle, on monia nimiä riippuen mm. tuulen nopeudesta ja siitä, kuinka kylmältä se tuntuu.


title: Fäärin kieli

text: Fäärin aakkosissa on 29 merkkiä:


title: Václav Havel

text: Václav Havel (5. lokakuuta 1936 Praha, Tšekkoslovakia – 18. joulukuuta 2011 Hrádeček, Tšekki) oli tšekkiläinen kirjailija ja poliitikko. Hän oli Tšekkoslovakian viimeinen ja Tšekin tasavallan ensimmäinen presidentti.


title: Václav Havel

text: Havel syntyi Prahassa. Neuvostoliiton tukeman kommunistien vallankaappauksen jälkeen 1948 Havelin perhe joutui vaikeuksiin, koska vanhempia pidettiin rikkaina kapitalisteina, ja Václavin oli vaikea jatkaa opintojaan peruskoulun jälkeen. Hän opiskeli iltakoulussa ja vähän aikaa Tšekin teknillisessä yliopistossa 1957. Asevelvollisuuden jälkeen (1957–1959) hän työskenteli näyttämöapulaisena Prahassa ja opiskeli draamaa kirjekurssilla. Hänen ensimmäinen esitetty näytelmänsä oli "Puutarhakutsut (1963)". Vuonna 1964 hän meni naimisiin Olga Šplíchalován kanssa.


title: Václav Havel

text: Prahan kevään jälkeen Havelia kiellettiin osallistumasta teatteriin, ja hänestä tuli poliittisesti aktiivinen. Havel vietti paljon aikaa maalaisasunnossaan Hrádečekissa ja työskenteli 1974 kuukausien ajan paikallisella Trutnovin panimolla, pitkälti saadakseen jotain mielekästä tekemistä. Aktivismi huipentui kommunisminvastaiseen Peruskirja 77 -julistukseen (tšek., slov., ), joka julkaistiin länsisaksalaisessa lehdessä 243 Tšekkoslovakian kansalaisen allekirjoittamana ja jossa arvosteltiin hallitusta 1975 Helsingin julistuksen hylkäämisestä. Julistuksen allekirjoittajien tueksi perustettiin epäoikeudenmukaisesti syytettyjen puolustusjärjestö ("Výbor na obranu nespravedlivě stíhaných–VONS"), joka julkisti tuomittujen kohtalot. Julistus kiersi Tšekkoslovakiaa samizdat-muodossa.


title: Václav Havel

text: Havel sai 17. lokakuuta 1977 syytteen muun muassa järjestelmänvastaisen aineiston toimittamisesta ulkomaille. Hän sai seuraavana päivänä lieväksi tulkitun tuomion. Poliittinen toiminta toi lokakuussa 1979 Havelille viiden vuoden vankeustuomion. Vuonna 1989 hän oli yksi samettivallankumouksen johtavia hahmoja ja Kansalaisfoorumin perustaja ja puheenjohtaja. 29. joulukuuta 1989 liittokokous valitsi hänet presidentiksi.


title: Václav Havel

text: Vapaissa vaaleissa 1990 Havel säilytti paikkansa. Hän tuki voimakkaasti tšekkien ja slovakkien liittoa, vaikka jännitystä olikin ilmassa. 3. heinäkuuta 1992 liittoparlamentti ei enää slovakkiedustajien puuttuvan tuen vuoksi valinnut Havelia presidentiksi, vaikka hän oli ainoa ehdokas. Slovakkien julistauduttua itsenäiseksi Havel erosi 20. heinäkuuta presidentin virasta.


title: Václav Havel

text: Tšekin tasavallan luomisen jälkeen hän oli ehdokkaana 1993 vaaleissa ja valittiin. Sairaudestaan ja kolmesta leikkauksesta huolimatta hänet valittiin uudelleen 1998. Tämän jälkeen hän jätti asemansa virkakauden päätyttyä 2. helmikuuta 2003. Seuraavaksi Tšekin presidentiksi valittiin Václav Klaus, joka oli ollut yksi hänen merkittävimmistä poliittisista vastustajistaan.


title: Václav Havel

text: Vuonna 2011 sai ensi-iltansa ensimmäinen Havelin ohjaama elokuva "Lähtö".


title: Václav Havel

text: Václav Havel kuoli 18. joulukuuta 2011 pitkäaikaiseen sairauteen kesämökillään Vlčicessä Pohjois-Tšekissä.


title: Erich Honecker

text: Erich Honecker (25. elokuuta 1912 – 29. toukokuuta 1994) oli Saksan demokraattisen tasavallan kommunistijohtaja, joka hallitsi maata 1971–1989. Saksojen yhdistyttyä häntä syytettiin maanpetturuudesta, mutta hänet vapautettiin heikon terveydentilan vuoksi.


title: Erich Honecker

text: Honecker syntyi Neunkirchenissä, Saarlandissa. Hänen isänsä oli poliittisesti aktiivinen hiilikaivostyöläinen. Honecker liittyi Saksan kommunistipuolueen nuorisojärjestöön ("Jugendverband") vuonna 1926 ja puolueeseen 1929 ja meni samana vuonna Moskovaan opiskelemaan kansainväliseen Lenin-kouluun. Hän palasi Saksaan 1931, mutta natsien noustessa valtaan Honecker pidätettiin 1935. Vuonna 1937 hänet tuomittiin kommunistisesta aktiivisuudesta kymmeneksi vuodeksi pakkotyöhön ja pidettiin vangittuna sodan loppuun saakka.


title: Erich Honecker

text: Sodan jälkeen Honecker liittyi Walter Ulbrichtin johtamiin kommunistiaktivisteihin. Vuonna 1946 hän oli Saksan sosialistisen yhtenäisyyspuolueen ensimmäisiä jäseniä. Suuren vaalivoiton jälkeen lokakuussa 1946 hän liittyi lyhytaikaiseen parlamenttiin. Saksan demokraattisen tasavallan perustaminen 7. lokakuuta 1949 antoi hänelle varajäsenen paikan keskuskomiteassa 1950 ja täysjäsenyyden 1958.


title: Erich Honecker

text: Vuonna 1961 Honecker oli yksi merkittävimmistä vastuullisista henkilöistä Berliinin muurin pystyttämisessä. Vuonna 1971 hän aloitti kamppailun poliittisesta vallasta, mikä johti Neuvostoliiton tuella hänen valtaannousuunsa ja Walter Ulbrichtin syrjäyttämiseen. Tuolloin hänestä tuli SED:n keskuskomitean ensimmäinen sihteeri, ja vuodesta 1976 alkaen hän oli SED:n pääsihteeri. Vuodesta 1975 alkaen hän oli myös DDR:n valtioneuvoston puheenjohtaja.


title: Erich Honecker

text: Honecker itse kuvasi politiikkaansa "talous- ja sosiaalipolitiikan yhtenäisyyden politiikaksi". Ulbricht puolestaan oli pitänyt talouspolitiikkaa keskeisenä. Sisäpoliittisesti Honeckerin alkukautta leimasi liberalisoituminen erityisesti kulttuurin ja taiteen alalla.


title: Erich Honecker

text: Honeckerin kaudella DDR:n ja Saksan liittotasavallan suhteet järjestettiin sopimuksin. Lisäksi DDR osallistui Helsingin ETY-kokoukseen ja hyväksyttiin jäseneksi Yhdistyneisiin kansakuntiin. Näitä pidetään Honeckerin merkittävimpinä ulkopoliittisina saavutuksina.


title: Erich Honecker

text: Vuonna 1981 Honeckerin väitetään selvinneen täpärästi murhayrityksestä. Honeckerillä oli lisäksi salainen bunkkeri noin 40 kilometriä Berliinistä pohjoiseen. Bunkkerin rakentaminen aloitettiin 1978 ja rakennustyöt kestivät viisi vuotta. Bunkkerin oli tarkoitus kestää mm. ydinaseisku. Tieto bunkkerista tuli julkisuuteen elokuussa 2008. Honeckerin kerrotaan käyneen rakennelmassa henkilökohtaisesti vain yhden ainoan kerran.


title: Erich Honecker

text: Mihail Gorbatšovin aloittaessa uudistuksiaan 1980-luvulla Honecker pysyi kovan linjan kommunistina. Kansannousu johti hänen eroonsa 18. lokakuuta 1989, ja hänet korvasi lyhytaikaisesti DDR:n johtajana Egon Krenz.


title: Erich Honecker

text: Vuosina 1989–1993 Honecker vältti syytteet kylmän sodan aikaisista rikoksista, etenkin 192 kuolemasta Berliinin muurilla. Hän vietti tämän ajan neuvostojoukkojen sairaalassa Berliinin lähellä ennen siirtymistään Moskovaan. Neuvostoliiton romahdettua Honecker palautettiin 1992 Saksaan.


title: Erich Honecker

text: Honecker tuotiin oikeuden eteen vuonna 1993, mutta hänet vapautettiin terveydentilan vuoksi. Hän muutti Chileen, jossa hän kuoli maksasyöpään 29. toukokuuta 1994.


title: Karita Mattila -palkinto

text: Karita Mattila -palkinto on rahallisesti suurin Suomessa vuosittain myönnettävä laulajille tarkoitettu palkinto. Vuonna 2005 palkinnon suuruus oli 13 000 euroa, vuoden 2009 voittajat saivat molemmat 6 500 euroa. Sen jakaa Senaatti-kiinteistöt. Palkinto on nimetty oopperalaulaja Karita Mattilan mukaan.


title: Karita Mattila -palkinto

text: Palkinnon saajan valitsee lautakunta, johon kuuluivat vuonna 2005: sopraano Karita Mattila, Kansallisoopperan pääjohtaja Erkki Korhonen sekä palkinnon rahoittavan Senaatti-kiinteistöjen toimitusjohtaja Aulis Kohvakka.


title: Telaketju

text: Telaketjut ovat ketjuja, joita käytetään tela-ajoneuvojen voimansiirrossa maata vasten panssarivaunuissa, maansiirtoajoneuvoissa sekä joissakin maastoajoneuvoissa. Telaketjut jakavat painon pyöräajoneuvoon verrattuna suuremmalle alalle, minkä ansiosta se ei juutu niin herkästi kiinni kuin pyöräajoneuvot. Ominaisuuksiensa ansiosta telaketjut mullistivat raskaat maansiirtoajoneuvot ja sodankäynnin.


title: Telaketju

text: Telaketju on rakennettu erillisistä telakengistä, jotka muodostavat yhdessä suljetun ketjun. Telakengät ovat yleensä leveitä ja raskaita metallista tehtyjä levyjä. Niissä voi olla kuminen vaimennin, joka säästää teiden pintaa ja pehmentää ajoa sekä vähentää meteliä. Telakengissä on sarana, joka mahdollistaa niiden liikkumisen suhteessa toisiinsa. Tämän ansiosta telaketjut ovat joustavia, ja ne on mahdollista asentaa telojen ( ajoneuvoa telaketjujen päällä kannattelevien "pyörien", tavallisesti johtotelat, kantotelat ja vetotelat ) ympärille. Telakenkien liittämiseen toisiinsa on monta eri ratkaisua. Edellä esitetty ketjutyyppi on käytössä panssariajoneuvoissa ja suurissa yli 100 tonnia painavissa kaivinkoneissa ja telanostureissa. Sen sijaan pienemmissä maanrakennuskoneissa käytetään toisenlaista rakennetta. Siinä on perusketju, johon telalaput kiinnitetään pulteilla. Telalappuja on saatavilla erilaisilla profiileilla ja leveyksillä.


title: Telaketju

text: Telaketjuja liikuttaa "vetopyörä", joka on yhteydessä moottoriin. Vetotelassa on piikkejä, kuten hammaspyörässä. Piikit menevät lomittain telaketjussa olevien aukkojen kanssa ja vetävät sitä vetopyörän pyöriessä. Vetopyörä on sijoitettu usein telaketjun takapäähän, rippuen moottorin sijainnista. Alhaalla telaketjua pitävät paikallaan kantotelat tai alatelapyörät(panssariajoneuvot), jotka ovat kaivinkoneissa kiinteät ja joissakin puskutraktoreissa keinuviksi nivellettyjä paremman pidon saamiseksi. Jousitettuja telapyöriä käytetään panssariajoneuvoissa ja vastaavissa. Jousitukseen on olemassa useita ratkaisuja mutta yleisin nykykäytössä on vääntösauvajousitus. Telat kantavat varsinaisesti ajoneuvon painon. Telaketjun yläreunassa on pienempiä pyöriä, ylätelapyöriä, jotka kannattavat telaketjun löysällä riippuvaa yläosaa. Niitä ei välttämättä tarvita, jos telat ovat riittävän isot. Poikkeuksena tästä järjestelystä on muun muassa ns. Christie-jousitus, jossa telapyörät ovat vetävät ja ajoneuvolla voi ajaa tiellä ilman telaketjuja (esimerkiksi venäläiset BT-sarjan kevyet taisteluvaunut ).


title: Telaketju

text: Telaketjujen hyviä puolia on niiden liikkuvuus huonolla alustalla. Niillä varustettu ajoneuvo voi ylittää aukkoja maassa tai paikkoja, joissa kumipyörät puhkeaisivat. Toisekseen ketjut jakavat ajoneuvon painon suuremmalle alalle. Tämä on tärkeää ajettaessa pehmeässä hiekassa, mudassa tai lumessa. Huonoja puolia ovat heikentynyt nopeus, meteli ja telaston aiheuttamat vahingot teille.


title: Telaketju

text:
Keksijä Richard Lovell Edgeworth julkaisi ensimmäisen kuvauksen telaketjuista.
Edgeworth ei 40 vuoden ponnistuksista ja rakentamastaan yli sadasta mallikappaleesta huolimatta saanut keksintöään toimivaksi.


title: Telaketju

text:
Brittiläinen James Boydell kehitti myös erään telaketjun edeltäjän. Hänen keksinnössään pyöriin liitettiin litteitä kääntyviä levyjä, jotka jakavat painoa.
Boydellin mallin vaunuja käytettiin Krimin sodassa.


title: Telaketju

text: Ensimmäisen toimivan telaketjun kehitti yhdysvaltalainen Alvin Orlando Lombard Mainesta vuonna 1901. Lombard Log Hauler muistutti telaketjuilla varustettua höyryveturia ja toimintaperiaatteeltaan moottorikelkkaa. Siitä käytettiin vetämään tukeilla lastattuja rekiä. Lombardin laitteita valmistettiin kaikkiaan 83. Myöhemmät olivat dieselmoottorilla varustettuja.


title: Hindenburg

text: Hindenburg voi tarkoittaa seuraavia:


title: Apep

text: Apep (kreikkalaisittain "Apofis") oli muinaisen Egyptin mytologiassa manalassa elävä käärmedemoni. Apep ilmaantui egyptiläiseen mytologiaan Keskivaltakunnan aikana, mutta vasta Uuden valtakunnan aikaan myyteistä tuli erityisen suosittuja. Apep edusti pimeyden, pahuuden ja kaaoksen voimia, jotka kävivät jatkuvaa taistelua valoa, hyvyyttä ja järjestystä vastaan.


title: Apep

text: Apep oli tuhoutumaton ja ikuinen auringon vihollinen, joka oli voitettava joka yö. Pilvisinä päivinä tai auringonpimennyksen aikaan Apepin oletettiin päässeen voitolle taistelussa. Ran uskottiin kuitenkin aina lopulta voittavan Apep-käärmeen.


title: Apep

text: Apep kuvattiin valtavana käärmeenä, joka yritti nielaista auringon ja estää näin Ra-jumalaa kulkemasta tuonpuoleisen (Duat) läpi yöllä. Useimmissa myyteissä Apep odotti Duatin läpi purjehtivaa aurinkolaivaa Bakhu-nimisellä vuorella tai nk. "Yön kymmenennellä alueella" (yön kymmenes tunti). Alkuperäisen myytin mukaan Apep syntyi, kun Neith sylkäisi Nunin edustamaan kaoottiseen alkumereen. Myöhemmin suositun version mukaan Apep oli ollut auringonjumala ennen Rata, ja Ran syöstyä tämän vallasta halusi Apep kostaa.


title: Apep

text: Myytissä kerrotaan Apepin hypnotisoineen Ran ja muun aurinkolaivan miehistön, laivan keulassa istuvaa Sethiä lukuun ottamatta. Sethin keihästettyä käärmeen laiva pääsi jatkamaan matkaansa. Myöhemmin, kun Sethiä alettiin rinnastaa laajemmalti pahaan, muut aurinkolaivaa suojelevat jumalat (mm. Mehen, Serket, Maahes, Shu ja Bastet) nousivat tärkeämpään asemaan Apepia vastaan käydyssä taistelussa. Jumalat kuvattiin usein taistelemassa käärmettä vastaan loitsuin tai maagisin veitsin ja keihäin. Myöhemmin Apepia alettiin pitää yhtenä Sethin ilmenemismuotona.


title: Apep

text: Auttaakseen aurinkolaivan miehistöä voittamaan Apepin valmistettiin monissa temppeleissä ympäri maata kirjoituksia, joissa kuvattiin Apepin kukistumista. Myös päivittäin luettavat loitsut ja suoritettavat rituaalit olivat merkittävässä osassa tasapainon säilyttämiseksi yön ja päivän välillä.


title: Apep

text: Koska muinaiset egyptiläiset uskoivat hieroglyfien joskus heräävän eloon, piirrettiin Apepin nimessä esiintyvä käärmettä kuvaava hieroglyfi lävistetyksi keihäällä, jotta se ei herätessään uhkaisi vainajaa. Egyptiläiset uskoivat, että maailmanloppu tulee, kun Apep nielaisee auringon ja maailman valtaa kaaos, egyptiksi isfet.


title: Aton

text: Aton (sanatarkasti "Aton-Ra") oli muinaisessa Egyptissä erityisesti Uuden valtakunnan 18. dynastian aikana palvottu auringonjumala ja universaali luojajumala.


title: Aton

text: 12. dynastian aikaan auringonjumala Ra-Horakhtyä alettiin kuvata pelkistettynä auringonkehränä. Ennen Amenhotep III:n hallituskautta Aton pysyi kuitenkin melko merkityksettömänä Heliopoliin paikallisjumalana. Akhenatenin noustua valtaan hän kielsi kaikkien muiden jumalten palvelemisen ja nosti Atonin ylimmäksi jumalaksi. Akhenatenin uskonto saattoi kuitenkin olla monolatrinen ennemmin kuin monoteistinen, sillä mikään lähde ei osoita hänen pitäneen Atonia ainoana jumalana. Muutokset kohtasivat suurta vastustusta ja siellä, missä vanhojen jumalten kannatus oli vahvaa, Atonia palvottiinkin korkeintaan nimellisesti. Erityisesti Amonin pappien hallussa ollut Theba vastusti Atoniin siirtymistä. Osittain tästä syystä Akhenaten rakennutti pääkaupungikseen Akhetatenin, ”Atonin horisontin”, josta tuli myös Atonin kulttikeskus.


title: Aton

text: Atonin palvonta poikkesi huomattavasti vanhojen jumalien palvonnasta. Tavallinen ihminen ei saanut palvoa Atonia laisinkaan, vaan hänen tuli palvoa farao Akhenatenia, joka edelleen palvoi Atonia. Aton kuvataan usein pitelemässä ankh-symbolia auringonsäteinä kurottuvilla käsillään faraon kasvojen edessä. Atonin temppelit olivat vanhojen jumalten temppeleistä poiketen suuria kattamattomia alueita.


title: Aton

text: Akhenatenin kuoltua Atonin kultista tuli hyvin epäsuosittu ja sen kannattajia mahdollisesti jopa vainottiin. Amonin papisto myös hävitti enimmät todisteet Akhenatenin valtakaudesta. Atonin palvonta jatkui kuitenkin satoja vuosia tämänkin jälkeen, mutta huomattavasti pienemmässä mittakaavassa.


title: Aton

text: Atonin ja Akhenatenin valta-ajasta kertoo Mika Waltarin romaani "Sinuhe egyptiläinen".


title: Saint-John Perse

text: Saint-John Perse (oikealta nimeltään Alexis Léger, 31. toukokuuta 1887 – 20. syyskuuta 1975) oli ranskalainen runoilija ja diplomaatti, joka sai Nobelin kirjallisuuspalkinnon vuonna 1960.


title: Saint-John Perse

text: Alexis Léger syntyi Pointe-à-Pitressa Guadeloupen saarella Karibianmerellä. Hänen isänsä oli lakimies, jonka suku oli asunut saarella vuodesta 1815. Léger'n perhe omisti saarella kaksi maatilaa, yhden kahviplantaasin ja yhden sokeriplantaasin.


title: Saint-John Perse

text: Vuonna 1897 Hégésippe Jean Légitimus, saaren ensimmäinen syntyperäinen sosialistipresidentti, valittiin saaren johtoon ja hän alkoi jakaa siirtomaaisäntien maata. Léger'n perhe muutti Ranskaan ja asettui asemaan Pauhun.


title: Saint-John Perse

text: Vuonna 1904 Léger meni opiskelemaan lakia Bordeaux'hon. Kulttuuripiireissä Léger tapasi muun muassa Paul Claudelin ja Odilon Redonin. Léger'n ensimmäinen teos oli "Robinson Crusoen" ranskannos. Vuonna 1907 Léger joutui keskeyttämään opintonsa, koska perheen taloustilanne heikentyi isän kuoltua. Léger kuitenkin jatkoi opintojaan ja valmistui vuonna 1910, samana vuonna jolloin häneltä ilmestyi kirja "Éloges".


title: Saint-John Perse

text: Léger sai työtä Ranskan ulkoministeriöstä ja joutui matkustamaan työnsä takia Espanjassa, Saksassa ja Englannissa. Kun ensimmäinen maailmansota syttyi, Léger siirrettiin hallituksen tehtäviin. Vuosina 1916–1921 Léger oli valtiosihteerinä Ranskan suurlähetystössä Pekingissä.


title: Saint-John Perse

text: Vuonna 1921 Léger matkusti Washingtoniin Yhdysvaltoihin ja osallistui aseistariisuntakonferenssiin, josta Aristide Briand palkkasi Léger’n assistentikseen. Pariisissa Léger liittyi kirjallisuuspiireihin ja solmi kontaktit muun muassa André Gideen ja and Paul Valéryhin. Hänellä oli kontakteja myös Igor Stravinskiin ja Nadia Boulanger’hen ja Les Six'hin.


title: Saint-John Perse

text: Vuonna 1924 hän julkaisi kirjan "Anabase", jossa hän käytti nimeä "Saint-John Perse" ensimmäistä kertaa.


title: Saint-John Perse

text: Briandin kuoleman jälkeen Léger jatkoi työtään valtion viroissa. Vuosina 1933–1940 hän oli ulkoministeriössä. Münchenin konferenssissa 1938 Léger vastusti Tšekkoslovakian alueiden luovutusta Saksalle. Léger erotettiin viroistaan 1940 ja hän matkusti Englannin kautta Yhdysvaltoihin.


title: Saint-John Perse

text: Vichyn hallitus epäsi Léger'ltä Kunnialegioonan jäsenyyden ja Ranskan kansalaisuuden. Léger kärsi köyhyydestä, kunnes Kongressin kirjaston johtaja ja runoilija Archibald MacLeish tarjosi hänelle työpaikan. Léger olisi saanut työtä Harvardin yliopistosta, mutta hän kieltäytyi voidakseen keskittyä kirjailijantyöhönsä.


title: Saint-John Perse

text: Léger jäi Yhdysvaltoihin vielä sodan jälkeen. Vuonna 1957 hänelle tarjottiin huvilaa Provencesta, minkä jälkeen hän asui osan aikaa Yhdysvalloissa ja osan Ranskassa. Vuonna 1958 Léger nai varakkaan amerikkalaisen Dorothy Milburn Russellin. Léger sai Nobelin kirjallisuuspalkinnon vuonna 1960. Léger kuoli huvilassaan Provencessa. Hänet on haudattu Giensiin.


title: Saint-John Perse

text: Kirjailijan mukaan on nimetty puistokäytävä "Allèe Saint-John Perse" Pariisin Jardin Les Hallesissa, kuuluisan Forum Les Hallesin vieressä.


title: Atum

text: Atum oli yksi vanhimmista muinaisessa Egyptissä palvotuista luojajumalista. Atumin kultti keskittyi Heliopoliksen temppeliin, mutta häntä palvottiin myös muuallakin maassa. Atum yhdistettiin usein Ra-jumalaan, jolloin hänen katsottiin edustavan laskevaa aurinkoa Kheprin ollessa nouseva ja Ran ollessa keskipäivän aurinko. Myöhemmin Atum yhdistettiin myös Ptahiin ja Osirikseen.


title: Atum

text: Atum kuvattiin useimmiten miehenä, jolla oli päässään Ylä- ja Ala-Egyptin yhdistetty kruunu ja käsissään was-sauva ja ankh-amuletti. Hänet sotketaan usein faraota esittäviin kuviin lähes identtisen kuvaamistavan vuoksi. Atum oli ensimmäisiä ellei jopa ensimmäinen täysin ihmisenä kuvattu jumala.


title: Atum

text: Atumin katsottiin olevan Heliopoliksen enneadin ensimmäinen jumala, jonka lapsia kaikki muut jumalat olivat. Hänen uskottiin nousseen alkumerestä, jota edusti Nun, ja luoneen Shun ja Tefnutin sylkemällä. Atumin katsottiin edustavan molempia sukupuolia yhtä aikaa eli hän oli intersukupuolinen. Myöhempinä aikoina hänen katsottiin pariutuneen varjonsa kanssa.


title: Atum

text: Atumin uskottiin olevan faraon isä, jonka luokse farao palasi kuolemansa jälkeen. Atum myös suojeli vainajia manalassa vaanivilta demoneilta.


title: Perse

text: Perse tarkoittaa seuraavia asioita:


title: Galápagossaaret

text: Galápagossaaret () on 13 vulkaanisen pääsaaren ja kuuden pienemmän saaren muodostama ryhmä Tyynessä valtameressä noin tuhat kilometriä länteen Etelä-Amerikassa sijaitsevan Ecuadorin rannikolta. Saariryhmä kuuluu Ecuadorille. Saaret sijaitsevat päiväntasaajan molemmin puolin: päiväntasaaja kulkee suurimman saaren Isabelan pohjoisosan halki. Saariston leveys idästä länteen on 320 kilometriä.


title: Galápagossaaret

text: Unesco lisäsi Galápagossaaret vaarantuneiden maailmanperintökohteiden listalleen kesäkuussa 2007. Saaria uhkaavat järjestön mukaan turismin lisääntyminen, tulokaseläinlajit ja maahanmuutto.


title: Galápagossaaret

text: Galápagossaaret on 8 010 neliökilometrin laajuinen saaristo Tyynellämerellä noin 600 kilometriä Ecuadorista länteen. Saaret ovat noin 59 500 neliökilometrin laajuisella merialueella. Darwinin saaren luoteiskulmasta on 431 kilometrin matka Españolan kaakkoiskulmaan.


title: Galápagossaaret

text: Galápagossaariin kuuluu 13 yli kymmenen neliökilometrin ja 19 yli neliökilometrin kokoista saarta sekä monia luotoja ja kareja. Kaikkiaan saaria on 234. Suurin saarista on Isabela, jonka pinta-ala on 4 588 neliökilometriä. Viisi suurinta saarta, Isabela, Santa Cruz, Fernandina, Santiago ja San Cristóbal, käsittävät 93,2 prosenttia koko saariston pinta-alasta.


title: Galápagossaaret

text: Galápagossaaret kohoavat pääosin jyrkkärinteisesti merestä. Huomattavan jyrkkärinteinen on esimerkiksi San Cristóbalin pohjoispuolella oleva León Dormido, joka on vain 0,1 neliökilometrin laajuinen, mutta korkeimmillaan 148 metriä merenpinnan yläpuolella. Maasto on kumpuilevaa, ja sitä täplittävät monet korkeat tulivuoret sekä kraatterit ja kallioseinämät. Saarten korkein kohta on Isabelalla oleva Cerro Azul, joka kohoaa 1 707 metriin. Muista saarista vain Fernandina ja Santiago yltävät yli 884 metrin korkeuteen.


title: Galápagossaaret

text: Rannikon pinnanmuodot ovat hyvin vaihtelevia, ja monin paikoin rannalla on pystysuoria kallioita ja luolia. Matalammilla rannoilla puolestaan on paljon rosoisia kiviä aina kädenkokoisista valtaviin lohkareisiin. Paikoin on myös hiekka-, somerikko- ja korallirantoja. Ne ovat muodostuneet useimmiten tulivuorten purkaustuotteista ja tuhkasta tai orgaanisesta aineesta, kuten nilviäisten kuorista, merisiilien tukirakenteista ja muista kalkkipitoisista aineista.


title: Galápagossaaret

text: Galápagossaarten ainoa pysyvä makeavetinen allas on El Junco. Sen lisäksi saarilla on monia 10–20 metriä leveitä tilapäisiä lampia, ja useissa kraattereissa on pysyviä suolajärviä.


title: Galápagossaaret

text: Galápagossaaret sijaitsevat Nazcan laatan pohjoisosissa, ja ne liikkuvat hiljalleen koilliseen, noin viisi viisisenttimetriä vuodessa. Syntyessään saaret olivat noin 200 kilometriä kauempana mantereesta kuin nykyään. Nykyisellä vauhdilla saaret vajoavat Perun–Chilen hautaan noin 20 miljoonan vuoden kuluttua.


title: Galápagossaaret

text: Galápagos on määritelty ”kuumaksi pisteeksi” eli paikaksi, missä havaitaan pitkäaikaista tulivuoritoimintaa, joka ei selity laattojen reunojen keskinäisellä toiminnalla. Galápagosin kuuma piste sijaitsee länteen itse saaristosta. Se pysyy paikoillaan, joten saaristo liikkuu siitä poispäin, mikä puolestaan mahdollistaa uusien saarien syntymisen kuumaan kohtaan.


title: Galápagossaaret

text: Saariston itäosan saarista on pisin matka kuumaan kohtaan, ja ne ovat saariston vanhimmat saaret. Nekin ovat kuitenkin geologisesti melko nuoria, sillä ne ovat muodostuneet 3–6 miljoonaa vuotta sitten. San Cristóbalista länteen sijaitseva merenalainen vuori on ollut kuitenkin pinnan yläpuolella jo 14 miljoonaa vuotta sitten. Saariston esivaiheet ulottuvat 80–90 miljoonan vuoden päähän, sillä kuuma kohta syntyi silloin. Saariston länsiosa on muodostunut viimeisenä, ja nuorimmat saaret ovat alle miljoona vuotta vanhoja. Niillä on edelleen aktiivista vulkaanista toimintaa.


title: Galápagossaaret

text: Saaret ovat pääosin yksittäisten tulivuorten huippuja, mutta Isabela koostuu kuudesta huipusta. Suurimmat saaret ovat pääsääntöisesti muodostuneet tulivuorten purkaustuotteista, mutta esimerkiksi Baltra ja Santa Fe ovat kohonneita siirroslohkoja, joissa ei ole keskustulivuorta.


title: Galápagossaaret

text: Galápagosin tulivuoret ovat kilpitulivuoria, jotka yleensä purkautuvat rauhallisesti. Saaristossa on kuitenkin kahdentyyppisiä tulivuoria, ja niiden erot johtuvat ilmeisesti litosfäärin paksuudesta. Suurin piirtein 91:stä läntistä pituuspiiriä pitkin kulkevan murtovyöhykeen länsipuolella litosfääri on vanhempaa ja paksumpaa kuin sen itäpuolella. Saariston länsiosien tulivuoret Isabelalla ja Fernandinalla ovat muodoltaan käännetyn keittokulhon näköisiä. Tämä on melko harvinainen tulivuoromuoto. Siinä vuori kasvaa juuriosistaan sivulle ja huipultaan ylöspäin. Läntisille huipuille on tyypillistä myös vuoren kokoon nähden suuret kalderat, joista suurin on Isabelalla.


title: Galápagossaaret

text: Purkaukset ja maanjäristykset ovat yleisiä, ja Galápagossaarilla on rekisteröity 1800-luvun alun jälkeen yli 50 tulivuorenpurkausta. Saarilla on myös muita merkkejä vulkaanisesta toiminnasta, kuten fumaroleja, laavatunneleita, rikkikenttiä ja hohkakiveä. Galápagossaarten tulivuorten erityispiirre on tuhannet sekundaariset tai parasiittiset kraatterit. Niitä on 20 suurimman vuoren rinteillä lähes 2 000. Monista niistä purkautuu laavaa.


title: Galápagossaaret

text: Saarten kallioperä on vulkaanista, ja suurin osa saarista on muodostunut basaltista. Saarilla on kuitenkin myös ryoliittia.


title: Galápagossaaret

text: Galápagossaaret ovat hyvin merellinen saariryhmä, sillä Galápagosin mannerlaakio on keskimäärin 914 metriä merenpinnan alapuolella, ja sitä ympäröivä meri on keskimäärin 3 048 metriä syvää.


title: Galápagossaaret

text: Galápagossaaria ympäröivässä meressä vaikuttaa kolme pinnassa kulkevaa ja merenpinnan alainen merivirta. Eteläinen päiväntasaajan virta on trooppisen Tyynenmeren tärkeimpiä merivirtoja, ja se kulkee molemmin puolin päiväntasaajaa. Eteläinen päiväntasaajan virta suuntautuu Galápagossaarilta länteen, ja se kerää pintavesiä koko saariston alueelta. Se saa lämmintä vettä Panaman virrasta ja viileää vettä Humboldtin virrasta. Panaman virta vaikuttaa pääosin pohjoisilla saarilla, kun taas Humboldtin virran vaikutusalueeseen kuuluvat saariston keskeiset ja eteläiset saaret.


title: Galápagossaaret

text: Eteläistä päiväntasaajan virtaa tasapainottaa itään virtaava merenpinnan alinen Cromwellin virta, joka törmätessään saariin, erityisesti Isabellaan, saa aikaan kumpuamista. Sen seurauksena pintavesiin nousee syvyyksien kylmää vettä, jossa on runsaasti erilaisia ravinteita, kuten nitraatteja ja fosfaatteja. Ravinteikkaan veden ansiosta meri on huomattavan tuottavaa ja siellä on paljon ravintoketjun kannalta tärkeää kasviplanktonia. Cromwellin virran pasaatituulet saavat aikaan myös kumpuamista. Länteen puhaltavat tuulet painavat lämmintä pintavettä pois Galápagosilta. Sen seurauksena kylmää merivettä nousee pintaan.


title: Galápagossaaret

text: Galápagossaarten merivedessä vaikuttavat El Niño ja La Niña. El Niñon aikana Cromwellin virta heikkenee ja kumpuamisilmiö heikkenee tai jopa loppuu kokonaan. Tällöin pintavesi lämpenee, makroravinteiden määrä ja perustuotanto pienenevät sekä kalojen määrä vähenee.


title: Galápagossaaret

text: Galápagossaaria ympäröivä monimutkainen merivirtojen järjestelmä vaikuttaa suuresti saarten ilmastoon, joka voidaan jakaa kahteen vuodenaikaan. Kylmän Humboldtin merivirran vaikutuksesta kuivakausi on toukokuulta joulukuulle. Sen aikana lämpötila on viileä ja kosteus tulee sumusta ja tihkusateista. Kesäkuulta marraskuulle tihkusateet ovat käytännössä jatkuvia, ja ne peittävät yhdessä sumujen kanssa saariston. Lämmin Panaman merivirta tuo puolestaan sadekauden joulukuulta toukokuulle. Sen aikana on usein rankempia vesisateita. Maaliskuussa sadanta voi olla 80 millimetriin, kun elokuussa sadanta on vain noin viisi millimetriä.


title: Galápagossaaret

text: Ilma on kuumimmillaan tammikuulta huhtikuulle, jolloin lämpötilan vaihteluväli pysyttelee jatkuvasti noin 26–28 °C. Maaliskuussa lämpötila voi nousta 30 asteeseen. Tihkusateiden kaudella saariston länsiosissa lämpötila voi pudota jopa 14 asteeseen, ja koko saaristossa lämpötilat pysyttelevät alle 24 asteessa.


title: Galápagossaaret

text: Saarten vallitseva tuuli puhaltaa koko vuoden kaakosta. Kaakkoistuulen vaikutuksesta saarten eteläiset ja kaakkoiset rinteet ovat usein kosteampia, koska niille muodostuu tihkusateita ja sumuja. Sen sijaan pohjoiset rinteet ovat kuivia lähes ympäri vuoden. Helmikuulta toukokuulle tuulen voimakkuus on yleensä heikompi kuin vuoden muina aikoina, jolloin tuulen nopeus on melko säännöllisesti 8,4 solmua.


title: Galápagossaaret

text: Galápagossaaret ovat kohonneet merenpinnan yläpuolelle kuuden miljoonan vuoden aikana. Eliöiden on pitänyt tulla saarille mantereelta yli 600 kilometrin päästä, koska saaret eivät ole olleet missään vaiheessa yhteydessä mantereeseen. Galápagossaarten länsipuolelta Carnegien selänteen alueelta on löytynyt kuitenkin useita merenalaisia vuoria, jotka ovat aiemmin ollet pinnan yläpuolella. Eliöt ovat saattaneet käyttää näitä vuoria välietappeinaan. Galápagossaarten eliölajistossa näkyy osittain sattuman ja osittain pitkän merellisen etäisyyden aiheuttama vaikutus. Saarilla on monia kotoperäisiä matelijoita, mutta ei ainuttakaan sammakkoeläintä. Lintuja on myös runsaasti, mutta nisäkkäitä vain joitakin. Kasvilajistosta puuttuvat kasvit, joilla on suuret kukat ja siemenet. Ruohoja ja saniaisia sen sijana on runsaasti.


title: Galápagossaaret

text: Meritse on tullut tietysti lajeja, jotka ovat hyviä uimareita, kuten hylkeet, merikilpikonnat ja pingviinit. Monien matelijoiden ja pienten nisäkkäiden uskotaan puolestaan tulleen kasvillisuuslauttojen mukana. Tämä selittäisi myös lajiston painopisteen, sillä matelijat ovat hyvin sopeutuneet usean viikon aurinkoiseen ja suolaiseen meriolosuhteeseen. Rannikkokasvien siemenet ovat myös suolaa kestäviä, joten nekin ovat todennäköisesti tulleet meritse. Ilmateitse ovat puolestaan voineet tulla kevyitä itiöitä levittävät saniaiset, sammaleet ja jäkälät. Pienet hyönteiset ja kotilot ovat voineet tulla myös tuulten mukana. Maalintujen ja lepakoiden lentämistä ovat todennäköisesti auttaneet tuulet. Useat merilinnut puolestaan ovat tottuneet lentämään pidempiä matkoja, joten ne ovat päässeet saarille omin avuin.


title: Galápagossaaret

text: Evoluutiobiologit ovat olleet kiinnostuneita pitkään Galápagossaarista, sillä saariston monipuolisten olosuhteiden ansiosta niille päätyneet lajit ovat lajiutuneet edelleen.


title: Galápagossaaret

text: Galápagossaarten kasvillisuus vaihtelee runsaasti korkeuden mukaan, sillä ylänköalueet saavat enemmän kosteutta kuin lähempänä rantaa olevat alueet. Suurin osa saarista kuuluu puoliaavikkoiseen kuivakkokasvien vyöhykkeeseen, sillä vain pieni osa maasta ulottuu ylänköalueelle, jossa kasvaa trooppista kasvillisuutta. Kasvilajistoon kuuluu noin 500 alkuperäistä putkilokasvia. Niistä yli 180 on kotoperäisiä.


title: Galápagossaaret

text: Rannalla ja meren rantavyöhykkeessä kasvaa erityisesti suolaa hyvin sietäviä kasvilajeja. Niistä huomattavimmat ovat neljä mangrovelajia, joita kasvaa erityisesti rauhallisissa laguuneissa. Rantavyöhykkeen yleisiä pensaita ovat kelasteihin kuuluva "Maytenus octogona" ja ihmekukkakasvi "Cryptocarpus pyriformis". Rantojen ruohovartisia kasveja ovat meritähtipäivikki ja sen kotoperäinen sukulainen "Sesuvium edmonstonei" sekä dyynielämänlanka, joka on tärkeä kasvi dyynien sitojana.


title: Galápagossaaret

text: Kuivavyöhyke on pensaista puoliaavikkoa. Se on pinta-alaltaan Galápagossaarten suurin kasvillisuusvyöhyke, ja se on keskimäärin 80–200 metrin korkeudella merenpinnasta. Alueella kasvaa monia kaktuksia. Kotoperäisiä kaktuksia ovat "Jasminocereus thouarsii", joka voi kasvaa jopa seitsemän metriä korkeaksi, ja laavakentillä kasvava "Brachycereus nesioticus". Opuntiakaktuksista saarilla elää monia lajeja ja niiden variaatioita. Tohtorinpuihin kuuluva "Bursera graveolens" on puolestaan kuivan vyöhykkeen tyypillisin puulaji. Alueen muita puita ovat guavalaji "Psidium galapageium" ja pisonialaji "Pisonia floribunda".


title: Galápagossaaret

text: Kosteavyöhyke alkaa noin 300 metristä, ja sitä ennen on kuivan ja kostean vyöhykkeen välinen siirtymävyöhyke, jossa kasvaa muun muassa guavia ja pisonioita. "Scalesia"-puulajit hallitsevat aluetta, joka on 300–500 metrin korkeudessa. Puut kasvavat vyöhykkeellä 5–15 metriä korkeiksi. Metsät ovat pilvimetsiä, ja valtapuu on "Scalesia pedunculata". Metsät peittyvät kuivana kautena sankkaan tihkusateen aiheuttamaan sumuun, ja puilla kasvaa monien muiden pilvimetsien tavoin päällyskasveja, kuten sammalia, maksasammalia, saniaisia ja kämmekkäkasveja sekä yksi tillandsialaji. Limopuihin kuuluva "Zanthoxylum fagara" korvaa "Scalesia"-lajit hieman korkeammalla, ja Santa Cruzin ja San Cristóbalin saarilla pensasmainen melastomakasvi "Miconia robinsoniana" on valtalaji 600–700 metrin korkeudella olevalla vyöhykkeellä.


title: Galápagossaaret

text: Noin 700 metristä alkaa niin sanottu pampavyöhyke, joka on korkein ja kostein kasvillisuusalue. Siellä kasvaa ruohoja, saroja ja muita suoympäristöihin sopeutuneita kasveja. Pampalla elää myös suurin osa saariston saniaisista, ja kotoperäinen saniaispuu "Cyathea weatherbyana" saavuttaa jopa kolmen metrin korkeuden.


title: Galápagossaaret

text: Galápagossaarten nisäkäslajisto ei ole kovinkaan monimuotoinen saarten eristäytyneen sijainnin takia. Saarien seitsemästä alkuperäisestä rottalajista neljä on jo kuollut sukupuuttoon. Viimeiset kolme lajia elävät Santa Féllä ja Fernandinalla, joille vieraslajina saarille tullut mustarotta ei ole vielä levinnyt. Lisäksi Galápagossaarilla elää kaksi punalepakkolajia, kalifornianmerileijonan kotoperäinen alalaji ja galapagosinmerikarhu. Ihmisten mukana saarille on tullut mustarotan lisäksi vuohia, kissoja ja koiria.


title: Galápagossaaret

text: Valaat viihtyvät Galápagossaarten vesissä, erityisesti Isabelan ja Fernandinan välisellä alueella, koska siellä tapahtuu runsaasti kumpuamista. Tropiikinvalas on Galápagossaarten yleisin valaslaji. Alueella tavataan myös muun muassa kaskelotteja, ryhävalaita, sinivalaita, miekkavalaita ja seitivalaita, jotka talviaikaan vaeltavat Galápagosin lämpimiin vesiin. Delfiinilajeista yleisimpiä ovat pullokuonodelfiini ja delfiini.


title: Galápagossaaret

text: Galápagossaarilla elää noin 60 vakituista lintulajia, ja lisäksi 81 muuttolintulajia tavataan säännöllisesti, mikä on melko pieni määrä tropiikissa. Kotoperäisiä näistä linnuista on kuitenkin noin puolet. Saarilla on 19 vakituista niillä asuvaa merilintulajia. Niistä viisi on kotoperäisiä. Galapagosinpingviini on ainoa päiväntasaajan pohjoispuolella tavattava pingviinilaji ja ainoa, joka pesii tropiikissa. Galapagosinalbatrossi pesii vain Españolalla, ja galapagosinmerimetso on sukunsa ainoa lentokyvytön laji. Lisäksi kotoperäisiin lajeihin kuuluvat yölokki ja maailman harvinaisin lokkilintu laavalokki. Ainoa kotoperäinen rantalintu on galapagosinkyyryhaikara.


title: Galápagossaaret

text: Maalintuja Galápagossaarilla elää 29 lajia. Niiden yhteinen piirre on pelottomuus ihmisiä kohtaan. Tunnetuin maalinturyhmä on darwininsirkut, joita saarilla elää noin 15 lajia. Ne ovat lajiutuneet todennäköisesti yhteisestä esivanhemmasta ja löytäneet jokainen oman ekologisen lokeronsa. Vaikka lajeja on suhteellisen vaikea erottaa toisistaan, niiden nokkien koko ja ruokailutavat vaihtelevat. Muita Galápagossaarten kotoperäisiä lintuja ovat neljä matkijalajia, galapagosinhiirihaukka, tornipöllön ja suopöllön alalajit, galapagosinkyyhky, galapagosinrääkkä ja etelänsinipääsky.


title: Galápagossaaret

text: Matelijoiden kotoperäisyysaste on Galápagossaarilla erityisen suuri, sillä 23 lajista 21:tä ei tavata muualla. Galápagoksenjättiläiskilpikonna on hyvä esimerkki saarten lajiston monimuotoisuudesta. Saarilla on vielä 11 sen hieman eri olosuhteissa elävää alalajia. Esimerkiksi Isabelalla on yksi alalaji jokaisella saaren viidestä päätulivuoresta. Kilpikonnien lisäksi saarten kotoperäisiin matelijoihin kuuluu muun muassa kolme käärmelajia, viisi gekkolajia, kolme "Conolophus"-suvun maalla elävää leguaania ja merileguaani.


title: Galápagossaaret

text: Galápagossaarten lajistoon kuuluu 306 kalalajia. Kaikki lajit ovat merikaloja, mutta niistä kuutta on tavattu myös saarten makeissa vesissä. Alueen haihin kuuluvat muun muassa valkoevähai, vasarahait, mustapilkkahai ja valashai. Vasarahaita on useampia lajeja, ja Galápagossaarten rantavesistä on löytynyt muun muassa harvinainen kampavasarahain kasvualue. Rauskulajeihin kuuluvat puolestaan "Rhinoptera steindachneri", tähtikotkarausku ja paholaisrausku.


title: Galápagossaaret

text: Luukaloista yleisimpiä ovat koralliahveniin kuuluvat "Plectroglyphidodon johnstonianus" ja "Abudefduf troschelii", sarvikala, haukkakaloihin kuuluva "Cirrhitus rivulatus" ja kiilaenkelikala. Lisäksi saarten vesissä tavataan erilaisia luikeroita, huulikaloja ja papukaijakaloja.


title: Galápagossaaret

text: Galápagossaarilta on tunnistettu yli 2 000 maaselkärangatonta. Niistä yli puolet on kotoperäisiä. Maaselkärangattomien lajimäärä on pieni, sillä Ecuadorin mannermaalla niitä on yli miljoona. Saarilla on yli 400 kovakuoriais-, noin 80 nivelkärsäis- ja noin 100 kärpäslajia. Pistiäiset ovat aliedustettuina muihin selkärangattomiin verrattuna. Niitä on noin 60 lajia. Ainoa saaren alkuperäiseen lajistoon kuuluva mehiläinen on "Xylocopa darwini". Se on tärkeä alkuperäiskasvien pölyttäjänä. Yleisimpiä perhosia ovat "Phoebis sennae" ja "Eumorpha labruscae". Perhosten lisäksi värikkyyttä selkärangattomien lajistoon tuo heinäsirkkalaji "Schistocerca melanocera".


title: Galápagossaaret

text: Galápagossaarilla elää yli 50 hämähäkki- ja kaksi skorpionilajia. Myrkyllisten hämähäkkien lisäksi saarilla elää kotoperäinen ja myrkyllinen juoksujalkainen "Scolopendra galapagoensis". "Bulimulus"-suvun kotilot ovat puolestaan saarilla lajiutuneet yhdestä tulokaslajista yli 60:ksi lajiksi.


title: Galápagossaaret

text: Vesiselkärangattomista huomattavimpia ovat yli sata taskurapulajia. Punainen "Grapsus grapsus" erottuu hyvin mustalta laavakiveltä. Erakkoravut ja viittoilijaravut asuttavat myös saarten rantoja. Merestä löytyy myös muun muassa tursaita, merisiilejä, merimakkaroita, meritähtiä, merivuokkoja, nilviäisiä ja sienieläimiä.


title: Galápagossaaret

text: Suurin osa Galápagossaarista ja sitä ympäröivästä merialueesta kuuluu kahteen suojelualueeseen. Galápagosin kansallispuisto käsittää noin 97 prosenttia kaikista maa-aluista. Galápagosin merensuojelualueeseen kuuluu puolestaan kaikki merialueet 60 meripeninkulman päähän rantaviivasta. Lisäksi saariryhmä on listattu Unescon maailmanperintöluetteloon ja biosfäärialueeksi sekä valittu Ramsar-alueeksi.


title: Galápagossaaret

text: Galápagossaarten luonnon suurin uhkatekijä on erilaiset vieraslajit. Ne ovat erityisen vaarallisia Galápagosilla, sillä saariston eliölajisto on todella kotoperäistä ja populaatiokoot pysyvät usein pieninä, jolloin niiden riski hävitä on suuri. Vieraslajien jälkeen suurimman uhan saarten luonnon monimuotoisuudelle aiheuttavat asutuksen lisääntyminen ja matkailijoiden suuri määrä.


title: Galápagossaaret

text: Ihminen oli vuoteen 2017 mennessä joko tarkoituksellisesti tai vahingossa tuonut saarille 1 579 vieraslajia, joista tarkoituksellisesti tuotuja on 46 prosenttia. Galápagossaarille on tuotu muun muassa nautoja, vuohia ja lampaita, joiden ylilaiduntaminen aiheuttaa eroosiota. Vahingossa Galápagossaarille päätyneistä lajeista isoin osa on tullut saastuneen kasvitavaran mukana. Sen jälkeen eniten lajeja on tullut lentokoneiden ja laivojen mukana. Vieraat kasvilajit ovat iso ongelma, sillä niitä on jo enemmän kuin alkuperäisiä kasvilajeja. Luonnonsuojelussa on keskitetty erityisesti niihin kasveihin, jokta leviävät nopeasti, kuten guavaan ja kirjotulikruunuun.


title: Galápagossaaret

text: Ilmastonmuutoksen vaikutuksesta saaria ympäröivä merivesi voi lämmetä, mikä puolestaan vähentää tuottavuutta ja näin vaikuttaa merestä alkavaan ravintoketjuun.


title: Galápagossaaret

text: Galápagossaaret löysi vuonna 1535 Panaman piispa Tomás de Berlanga, jonka alus ajautui saarille matkalla Peruun. Hän antoi saarille nimen Las Encantadas ja ihmetteli kirjoituksissaan saarten tuhansia kilpikonnia. Inkaperinteen mukaan kuningas Túpac Inca Yupanqui olisi kuitenkin vieraillut 1400-luvulla tutkimusmatkansa aikana ”Tulen saarilla”. Onkin mahdollista inkojen käyneen Galápagossaarilla, mutta Túpac Inca Yupanquin todennäköisempi kohde oli Pääsiäissaari. Flaamilainen kartantekijä Abraham Ortelius antoi saarille nimeksi ”Galápagos”, espanjalaisen kilpikonnia tarkoittavan sanan mukaan.


title: Galápagossaaret

text: Galápagossaarilla vieraili de Berlangan jälkeen useita espanjalaisia aluksia, ja niistä tuli myös merirosvojen tukikohta. Englantilaiset merirosvot kaappasivat 1600- ja 1700-luvuilla useita kauppalaivoja Tyynellämerellä. Tunnetuimpia heistä olivat John Cooke, jonka mukana saarilla olivat vuonna 1684 muun muassa William Dampier, joka kirjoitti teoksessaan "A New Voyage Round the World" ensimmäisen laajan kuvauksen saarista, ja Ambrose Cowley, joka teki ensimmäisen kartan niistä.


title: Galápagossaaret

text: Galápagossaarilla alkoi 1800-luvulla vierailla enemmän ihmisiä, kun valaanpyytäjät löysivät niille. Tätä edesauttoi James Colnettin 1790-luvulla Britannian amiraliteetille tekemä raportti, jossa hän piti saaria sopivana tukikohtana valaanpyytäjille. Kylmät merivirrat houkuttelevat Galápagossaarille kaskelotteja, joita pyydettiin öljyn takia ja joiden kanta lopulta romahti. Valaanpyytäjät metsästivät valaiden lisäksi myös kilpikonnia, lintuja ja joskus myös iguaaneja ruoaksi. Saarilla tapettiin jopa 200 000 kilpikonnaa 1800-luvun aikana, ja ne hävisivät kokonaan Floreanalta, Rábidalta ja Santa Feltä. Valaanpyynti alkoi vähentyä 1860-luvulla, kun kaskelotit olivat harvinaistuneet. Saarilla vieraili kuitenkin 1800-luvun jälkimmäisellä puoliskolla lähes kaikki Tyynenmeren valaanpyyntialukset. Niiden joukossa oli myös muun muassa "Acushnet", jolla oli mukana kirjailija Herman Melville, joka kuvaili saaria pienoisromaanissaan "Lumotut saaret".


title: Galápagossaaret

text: Galápagossaarten ensimmäinen dokumentoitu asukas oli irlantilainen Patrick Watkins, joka jätettiin 1800-luvun alkupäässä Floreanalle riideltyään kapteeninsa kanssa. Hän asui saarella kaksi vuotta, kunnes hän onnistui kaappaamaan aluksen ja purjehtimaan Guayaquiliin.


title: Galápagossaaret

text: Espanja oli nimellisesti hallinnut Galápagossaaria vuoteen 1832 asti, jolloin ne siirtyiväy Ecuadorille. Ranskalais-espanjalainen José de Villamil oli alkanut edellisenä vuonna ajaa saarten asuttamista. Hänen valtuuttamansa tutkimuksen perusteella Galápagossaarilla kasvavan "Roccella gracilis" -jäkälälajin kerääminen olisi taloudellisesti kannattavaa. Jäkälästä saatiin väriainetta. Villamil suostutteli juuri itsenäistyneen Ecuadorin hallitusta ottamaan saaret haltuunsa. Presidentti Juan José Flores tuki Villamilia, joten 12. helmikuuta 1832 saaret liitettiin Ecuadoriin.


title: Galápagossaaret

text: Ecuadorin hallitus antoi Villamilille asutusoikeuden Floreanalle. Ensimmäiset asukkaat olivat sotilaita, jotka olivat osallistuneet Ecuadorissa vallankaappausyritykseen. Saaret toimivatkin rangaistussiirtolana. Villamilin mukana saapui myöhemmin samana vuonna 80 muuta uudisasukasta. Jäkäläteollisuus kuitenkin epäonnistui, ja Villamil luovutti. Hänen tilalleen tuli väkivaltainen José Williams, joka ajettiin saarelta uudisasukkaiden kapinassa. Villamilin perustama asutuskeskus hylättiin vuoteen 1852 mennessä.


title: Galápagossaaret

text: José Valdizán ja Manuel Julián Cobos puolestaan asuttivat San Cristobálin. Cobos perusti 1870-luvulla El Progreson kylän, johon hän toi noin sata vankia uudisasukkaiksi. He viljelivät hedelmiä, sokeriruokoa ja vihanneksia sekä rakensivat sokeritehtaan. Yhteisö kukoisti hetkellisesti, mutta se muuttui hiljalleen väkivaltaiseksi tyranniaksi. Työntekijät olivat käytännössä Cobosin orjina. He saivat palkan rahalla, joka kävi vain Cobosin kaupoissa. Cobos tapettiin vuonna 1904 kapinassa. Antonio Gil puolestaan perusti vuonna 1897 plantaasin Isabelalle, ja norjalaisryhmä asettui vuonna 1900 Santa Cruzille.


title: Galápagossaaret

text: Saaret saivat maailmanlaajuista mainetta, kun englantilainen luonnontieteilijä Charles Darwin vieraili niillä vuonna 1835. Hän saapui saarille 15. syyskuuta "HMS Beaglen" retkikunnassa. Darwin tutki saarten eläimiä ja keräsi näytekokoelman viiden viikon aikana. Darwin ei itse aluksi huomannut näytteidensä ainutlaatuisuutta, mutta Lontoossa John Gould huomautti häntä darwininsirkkuina nykyään tunnettujen lintujen monimuotoisuudesta. Darwin viittasi sirkkuihin vuonna 1859 julkaistussa teoksessaan "Lajien synty".


title: Galápagossaaret

text: Tiedemaailma kiinnostui hiljalleen saarista, ja monet luonnontieteilijät keräsivät saarilta erilaisia näytteitä. Rollo Beckin johtama retkikunta keräsi vuosina 1901 ja 1905 yli 76 000 näytteen kokoelman. William Beebe matkusti saarille puolestaan vuosina 1923 ja 1925. Hänen kirjansa nostivat entisestään saarten asemaa.


title: Galápagossaaret

text: Monet suurvallat alkoivat kiinnostua Galápagossaarista 1900-luvun alussa Panaman kanavan rakentamisen takia, koska saarilta olisi ollut mahdollista valvoa kanavaliikennettä. Yhdysvallat, Britannia ja Ranska tekivät tarjouksia saarten vuokrasta, mutta Ecuador ei suostunut vuokraamaan niitä. Kun Japani hyökkäsi Pearl Harboriin 1941, Panaman kanavan suojaaminen muodostui entistä tärkeämmäksi. Ecuador antoikin Yhdysvalloille luvan käyttää Baltran saarta ilmatukikohtanaan.


title: Galápagossaaret

text: Toisen maailmansodan loppuvaiheessa, vuonna 1944 Ecuador perusti Isabelalle Galápagossaarten kolmannen vankilan. Sinne siirrettiin vuonna 1946 noin 300 vankia karuihin olosuhteisiin. Muistona vankilasta on niin kutsuttu Kyynelten muuri, jota vangit laitettiin rakentamaan, jotta he eivät ehtisi aiheuttaa ongelmia. Turhan muurin rakentamisen ja karujen olosuhteiden takia vuonna 1958 syntyneessä kapinassa kuoli sekä vankeja että vanginvartijoita. Ecuadorin hallitus sulki vankilan seuraavana vuonna.


title: Galápagossaaret

text: Galápagossaarten kansallispuisto perustettiin vuonna 1935, ja vuonna 1959 Unesco perusti Santa Cruzin saarelle paikallisia kilpikonnalajeja tarkkailevan tutkimusaseman.


title: Galápagossaaret

text: Ensimmäiset matkailijat tulivat Galápagossaarille vuonna 1934, kun ryhmä seikkailijoita saapui "Stella Polaris" -risteilyaluksella. Galápagossaaret avautuivat laajamittaiselle matkailulle vasta 1960-luvun lopulla, kun säännöllinen lentoyhteys alkoi houkutella saarille matkailijoita ja asukkaita. Vielä 1950-luvulla Galápagossaarilla asui vain vähän yli tuhat ihmistä, mutta asukasluku alkoi 1960-luvulla kasvaa.


title: Galápagossaaret

text: Galápagossaarten kiinnostusta on lisännyt niiden asema Unescon maailmanperintökohteena. Asema annettiin niille vuonna 1978. Turismin kasvun myötä myös väestönkasvu alkoi nopeutua. Vuonna 1974 väestönkasvu oli 4,4 prosenttia, mutta vuonna 1990 se oli jo 5,9 prosenttia. Saarille muuttoa alettiin kuitenkin hillitä 1990-luvulla. Vuonna 1998 solmittiin laki saarten suojelusta ja kestävästä kehityksestä. Se on rajoittanut sinne muuttoa ja kääntänyt väestönkasvunkin pienemmäksi. Vuonna 2010 väestönkasvu oli 3,3 prosenttia. Turismi on kuitenkin edelleen kasvussa: vuonna 2000 Galápagossaarilla vieraili noin 70 000 matkailijaa ja vuonna 2014 jo noin 216 000.


title: Galápagossaaret

text: Galápagossaarten asemaa koskeva laki on aiheuttanut saarilla myös vastustusta. Kiintiöt Aasiassa suurta herkkua olevien merimakkaroiden pyydystämisessä aiheutti muun muassa väkivaltaisia yhteenottoja kalastajien ja kansallispuiston henkilökunnan välillä. Lakia uusittiin vuonna 2015, mikä sai aikaan rauhanomaisia mielenosoituksia. Lain vastustajat pelkäävät, että se mahdollistaisi hotellien rakentamisen kansallispuiston alueelle.


title: Galápagossaaret

text: Galápagossaaret on yksi Ecuadorin 24:stä maakunnasta. Maakunta on jaettu edelleen kolmeen kunnallishallinnolliseen kantoniin. Maakunnan hallinnosta vastaa kuvernöörin johtama valtuusto. Ecuadorin presidentti nimittää kuvernöörin virkaansa. Maakunnasta puolestaan valitaan kaksi edustajaa parlamenttiin eli kansalliskokoukseen.


title: Galápagossaaret

text: Valtuuston vastuulla on maakunnan hallinnon lisäksi aluesuunnittelu, luonnonvarojen hallinnoiminen ja niin sanotun hyvän elämän eli "sumak kawsayn" varmistaminen. Termillä "sumak kawsay" viitataan paikalliseen konseptiin, jossa ihmiset elävät harmoniassa ympäristönsä kanssa. Valtuusto kokoontuu maakunnan pääkaupungissa Puerto Baquerizo Morenossa.


title: Galápagossaaret

text: Galápagossaarten kantoneita johtavat pormestarit, ja niissä on viisihenkinen kaupunginvaltuusto. Floreanan kunta on osa San Cristóbalin kantonia, ja sillä on myös oma kunnanjohtajansa.


title: Galápagossaaret

text: Vaikka Galápagos on oma maakuntansa, se on myös mainittu Ecuadorin perustuslaissa erityisalueena. Perustuslain lisäyksen mukaan maakuntaa koskevat päätökset tehdään lautakunnassa, jossa on edustajia useilta eri tahoilta. Lautakuntaa johtaa Ecuadorin presidentin edustajana vastuullinen ministeri. Lisäksi lautakunnassa ovat mukana muun muassa ympäristöministerin edustaja, matkailuministeri ja maatalousministeri.


title: Galápagossaaret

text: Matkailu on Galápagossaarten talouden keskeisin tekijä, ja se esimerkiksi ajaa eteenpäin myös infrastruktuurin kehittämistä ja yleistä kulutusta. Matkailusektorin arvioidaan tuottavan noin kaksi kolmasosaa Galápagossaarten bruttokansantuotteesta. Matkailun ja saarten sijainnin vaikutuksesta vuonna 2010 noin 17,9 prosenttia bruttokansantuotteesta tuli logistiikasta, liikenteestä ja varastopalveluista. Julkishallinnon, turvallisuuden ja sosiaalipalveluiden osuus oli 16,5 prosenttia, kalastuksen ja maanviljelyn 12,9 prosenttia, kaupan 10,3 prosenttia ja rakennusalan 10,1 prosenttia.


title: Galápagossaaret

text: Vuoden 2010 väestönlaskennan mukaan Galápagossaarilla asui noin 17 000 työikäistä, 67,9 prosenttia saarten väestöstä. Niistä 73,2 prosenttia oli aktiivisesti työelämässä. Lopuista suurin osa oli opiskelijoita tai hoitivat kotitaloutta. Työttömiä oli 4 prosenttia.


title: Galápagossaaret

text: Galápagossaarilla vieraili vuonna 2015 yhteensä 224 755 matkailijaa. Vuodesta 1979 matkailijoiden määrä oli 19-kertaistunut. Vuosien 2007–2015 aikana matkailijoiden määrä kasvoi keskimäärin 3,72 prosenttia vuodessa. Se on enemmän kuin maailmanlaajuinen kasvuprosentti, mutta pienempi kuin koko Ecuadorissa. Monien eteläamerikkalaisten matkailukohteiden vierailijamäärät ovat vuosikymmenen aikana kasvaneet suurin piirtein samaa tahtia kuin Galápagossaarillakin.


title: Galápagossaaret

text: Matkailijat ovat 2000-luvulla tulleet entistä enemmän myös maihin. Vuonna 2010 ensimmäisen kerran suurin osa matkustajista yöpyi maissa risteilyalusten sijaan. Turisteja tuli vuonna 2014 yhteensä 158 valtiosta. Suurin osa matkailijoista saapui Ecuadorista. Seuraaksi eniten heitä tuli Yhdysvalloista, Britanniasta, Saksasta ja Kanadasta.


title: Galápagossaaret

text: Maanviljely on Galápagossaarilla haastavaa, sillä suurin osa saarista on osa kansallispuistoa. Vain 3,3 prosenttia maasta on ihmiskäytössä, ja sekin jakautuu kaupunki- ja maaseutualueisiin. Maaseutuun määritellyillä alueilla viljellään maata ja kasvatetaan karjaa. Saarten maaperä on kuitenkin ravinteikasta, ja maaseutualueilla maatalous onnistuu hyvin. Maataloutta vaikeuttaa kuitenkin veden heikko saatavuus.


title: Galápagossaaret

text: Vuoden 2014 tilastojen perusteella maatalouskäytössä on 190 neliökilometriä maata. Ala on pienentynyt vuodesta 2000, jolloin se oli 234 neliökilometriä. Samaan aikaan maatalousyksiköiden määrä on kasvanut, joten niiden keskimääräinen koko on myös pienentynyt. Vuoden 2015 tilastojen mukaan kuusi prosenttia työvoimasta työskenteli maataloudessa.


title: Galápagossaaret

text: Kahvi oli vuonna 2014 selvästi isoimmalla pinta-alalla viljellyin kasvi, ja sen jälkeen tulivat banaanit, maissi ja maniokki. Kahvi on ainoa maataloustuote, jota viedään saarilta ulkomaille. Tärkeimmät karjataloustuotteet ovat maito, naudanliha, kananliha ja kananmunat.


title: Galápagossaaret

text: Kalastus on yksi vanhimmista Galápagossaarilla harjoitetuista talouden aloista. Galápagosin merensuojelualueen perustamisen yhteydessä vuonna 1998 laajamittainen kalastus kiellettiin, mutta niin sanottu ”artisaanikalastus” sallittiin tietyillä rannikkoalueilla. Vuonna 2017 saarilla oli yli 1 200 kalastuslupaa, mutta vain noin 400 kalastajaa hyödynsi lupaansa. Merimakkaroita pyydystettiin runsaasti 2000-luvun alussa, mutta niiden hyödyntäminen romahti kuitenkin pian.


title: Galápagossaaret

text: Ecuadorin liikenneministeriön mukaan Galápagossaarilla on 376,11 kilometriä teitä. Pääsaarilla tärkeimmät tieväylät kulkevat lentoasemille ja matkustajasatamiin. Vuonna 2013 saarille oli rekisteröity 2 513 moottoriajoneuvoa. Bussiliikennettä ei juurikaan ole, ja bussit tekevät yleensä vain ajoittaisia matkailukierroksia. Sen sijaan taksiliikennettä on jonkin verran.


title: Galápagossaaret

text: Galápagossaarten merkittävin liikennemuoto muualle maailmaan on lentoliikenne, johon myös matkailu isolta osaltaan tukeutuu. Päälentoasema on Seymourin lentoasema, joka sijaitsee Baltran saarella. Se on rakennettu Yhdysvaltain vanhan sotilaskentän pohjalle. Lentoasemaa käyttää noin 1 200 matkustajaa vuorokaudessa. San Cristóbalin lentoasema on pienempi, mutta sieltäkin on lentoyhteyksiä mantereelle. Isabelalla on puolestaan saarten välisessä liikenteessä käytetty lentoasema.


title: Galápagossaaret

text: Vuoden 2014 tilastojen mukaan noin 79 prosenttia sähköstä tuotettiin fossiilisia polttoaineita polttamalla. Loput 21 prosenttia tuli uusiutuvista energialähteistä, kuten tuulesta, auringosta ja mäntyöljystä.


title: Galápagossaaret

text: Syrjäisellä saaristolla jätehuolto aiheuttaa monia haasteita. Sitä on kehitetty samaan aikaan kuin saarten väkiluku on kasvanut. Galápagossaarille perustettiin vuonna 2006 itsenäinen jätehuoltoa edistävä organisaationsa, joka on tämän jälkeen pyrkinyt organisoimaan tehokkaampaa jätteiden keräystä, kierrätystä ja ongelmajätteen keräystä. Jätehuollon kehittymisestä huolimatta saarilla on edelleen ongelmana muun muassa jätteiden jättäminen rannoille ja tyhjille tonteille. Galápagossaarilla tuotettiin vuonna 2015 noin 324 kilogrammaa kiinteää jätettä asukasta kohden.


title: Galápagossaaret

text: Vuonna 2015 tehdyn väestönlaskennan mukaan Galápagossaarilla oli 25 244 asukasta. Ecuadorin tilastokeskuksen tekemän arvion mukaan vuonna 2017 saarilla oli 30 890 asukasta. Vuoden 2015 väestönlaskennassa asukkaista 85,2 prosenttia ilmoitti olevansa mestitsejä, 8,1 prosenttia intiaaneja, 2,8 prosenttia afroecuadoarilaisia ja 2,6 prosenttia valkoihoisia.


title: Galápagossaaret

text: Noin kaksi kolmasosaa Galápagossaarten asukkaista on syntynyt jossain muualla. Osuus on pysynyt melko samana vuosien 1990, 2001 ja 2010 väestönlaskennoissa. Useimmat muualta tulleet ovat muuttaneet sinne taloudellisista syistä. Väestönkasvu on ollut 1970-luvulta asti paljon nopeampaa kuin Ecuadorin manneralueella. Vielä vuoden 1974 väestönlaskussa saarilla oli 4 037 asukasta. Vuosina 1982–1990 väestö kasvoi peräti 5,5 prosenttia ja vuosina 1990–2001 6,4 prosenttia. Sen jälkeen kasvu on tasaantunut, ja vuoden 2015 tilastojen mukaan väestönkasvu oli 1,8 prosenttia. Matkailu on vaikuttanut väestönkasvuun erityisesti 1970-luvun lopun jälkeen. Sitä ennen saarille tuli asukkaita kahdessa aallossa: 1950-luvulla mantereella Tungurahuan maakunnassa sattuneen maanjäristyksen jälkeen ja 1970-luvun alussa Lojan maakunnan kuivuuden takia.


title: Galápagossaaret

text: Asukasluvultaan Galápagossaarten suurin kantoni on Santa Cruzin kantoni, jossa oli vuonna 2015 yli 15 700 asukasta. San Cristóbalin kantonissa oli alle 7 200 asukasta ja Isabelan kantonissa yli 2 300 asukasta. Suurin kaupunki oli Puerto Ayora, jossa asui 46,8 prosenttia saarten asukkaista. Puerto Baquerizo Morenossa oli 26,0 prosenttia asukkaista.


title: Galápagossaaret

text:
Galápagossaaren asukkaille on varattu kolme prosenttia saarten pinta-alasta. Loput kuuluvat kansallispuistoon. Ihmisten käyttöön tarkoitettu alue on jaettu vyöhykkeisiin käyttötarkoituksensa mukaan. Jokaisessa asuinalueessa on omat vyöhykkeensä kaupunkiasutukselle, maataloudelle ja karjataloudelle.
Asutus on keskittynyt kaupunkivyöhykkeille, sillä vain 18,6 prosenttia asukkaista eli vuonna 2015 maaseudulla.


title: Galápagossaaret

text: Galápagossaarilla on kaksi sairaalaa, toinen on San Cristóbalilla ja toinen Santa Cruzilla. Lisäksi saarilla on pienempiä terveyskeskuksia. Puerto Baquerizo Morenon kaupungissa sijaitseva Oscar Jandlin sairaala on saarten keskussairaala. Kahden ambulanssin ja kahden helikopterin lisäksi sairaankuljetuksessa on erikoislentokone, jolla järjestetään hätäkuljetuksia manner-Ecuadoriin.


title: Galápagossaaret

text: Saarelaisten terveystilanteesta on vähän yleistä tutkimusta, mutta vuonna 2012 tehdyssä tutkimuksessa yleisimpiä terveysongelmia ovat erilaiset yleiset infektiosairaudet sekä ruokavaliosta aiheutuva korkea verenpaine ja diabetes sekä syövät ja mielenterveyden ongelmat. Peräti 75,9 prosenttia asukkaista on ylipainoisia, kun koko Ecuadorin asukkaista 62,8 prosenttia on ylipainoisia.


title: Galápagossaaret

text: Galápagossaarilla oli vuoden 2015 tilastojen mukaan 23 koulua esikouluista toisen asteen oppilaitoksiin ja niissä oli noin 7 500 oppilasta.


title: Galápagossaaret

text: Korkeakoulutusta saarilla tarjoavat Ecuadorin keskusyliopisto ja Ecuadorin kansainvälinen yliopisto. Korkeakoulun käy noin 20 prosenttia toiselta asteelta valmistuneista. Eniten korkeakouluopiskelijoista suuntautuu matkailu- tai kasvatusaloille. Saarilla on sen sijaan puute mekaniikan, sähkötekniikan ja rakennusalan osaajista.


title: Bastet

text: Bastet oli muinaisessa Egyptissä palvottu mielihyvän kissajumalatar. Bastet oli erittäin suosittu Ala-Egyptissä.


title: Bastet

text: Alun perin Bastet kuvattiin leijonajumalattarena. Tässä muodossa hänet on vaikea erottaa muista leijonajumalattarista (Mut, Sekhmet, Tefnut). Noin vuodesta 1000 eaa. eteenpäin Bastetia ryhdyttiin kuvaamaan kissapäisenä naisena. Tämän muutoksen jälkeen Bastetista tuli varsin suosittu Ala-Egyptissä ja hänen mukaansa nimettiin jopa kaupunki, Bubastis. Bastetin palvontaa jatkettiin eri muodoissaan aina koptilaiselle kaudelle asti.


title: Bastet

text: Leijonahahmossaan jumalatar symboloi Ra-jumalan vihaa. Kissapäisenä hän oli raskaana olevien naisten suojelija sekä musiikin, tanssin ja nautintojen jumalatar. Bastet myös suojeli ihmisiä demoneilta. Bastet on auringonjumala Ran tytär, Ptahin vaimo, ja Mihosin äiti. Bastetin palvonta alkoi noin vuonna 3200 eaa. toisen dynastian aikoihin pohjoisessa Egyptissä.


title: Bastet

text: Koska kissoja arvostettiin, niitä myös kohdeltiin hyvin. Kissan tappanut ihminen saattoi saada kuolemanrangaistuksen. Jos kotona uhkasi jokin vaara, esimerkiksi tulipalo, kissa pelastettiin ensimmäiseksi. Kun kissa kuoli, kotiväki suri sitä, ja surun merkiksi he ajelivat kulmakarvansa pois. Kuollut kissa voitiin viedä Bubastiksen kaupunkiin ja palsamoida siellä. Sitten se pantiin sarkofagiin ja haudattiin kissojen hautausmaalle. Palsamoituja kissoja on kaivettu ylös ja tuhottu; esimerkiksi 1800-luvun lopulla laivattiin Egyptistä Britanniaan 180 000 kissamuumiota käytettäväksi viljelyspeltojen lannoitteena.


title: YaST

text: YaST (sanoista Yet Another Setup Tool, "taas yksi asennustyökalu") on SUSE Linux-jakelun ja siihen pohjautuvien jakeluiden asetus- ja paketinhallintatyökalu.


title: YaST

text: YaST on vapaa ohjelmisto, ja Novell on julkaissut ohjelman GPL-lisenssin alla.


title: Bes (jumala)

text: Bes oli muinaisessa Egyptissä erityisesti kansan keskuudessa suuressa suosiossa ollut kääpiöjumala, jonka palvonta alkoi noin 2000 eaa.


title: Bes (jumala)

text: Bes kuvattiin alastomana ja epämuodostuneena kääpiönä, joka kantoi eräänlaista sulkakruunua. Besillä ei ollut omia temppeleitä, mutta häntä kuvattiin silloin tällöin toisten jumalten temppeleissä. Pääasiallinen palvonta tapahtui kuitenkin yksityisten ihmisten kodeissa, joissa oli usein Besille omistettuja pieniä patsaita, alttareita tai maalauksia, jotka kuvasivat häntä. Besin uskottiin erikoisella olemuksellaan karkottavan pahat henget ja demonit. Samoin Besiä esittäviä amuletteja käytettiin torjumaan pahaa. Hänen uskottiin myös suojelevan mm. synnyttäviä naisia ja perheitä. Besin ulkonäkö ja kuvaustapa saattavat viitata afrikkalaiseen alkuperään. Bes oli mm. unen, ilon ja tanssin jumala, mutta Besillä oli myös toinen luonto sodan jumalana.


title: Bes (jumala)

text: Besin naispuolinen vastine oli jumalatar Beset.


title: Iron Maiden

text: Iron Maiden on brittiläinen metallimusiikkia esittävä yhtye, jonka basisti Steve Harris perusti Lontoossa vuonna 1975. Harrisin lisäksi yhtyeen nykyiseen, vuodesta 1999 lähtien toimineeseen kokoonpanoon kuuluvat laulaja Bruce Dickinson, kitaristit Dave Murray, Adrian Smith ja Janick Gers sekä rumpali Nicko McBrain. Iron Maiden on julkaissut urallaan kuusitoista studioalbumia, kaksitoista livealbumia, neljä EP-levyä ja seitsemän kokoelma-albumia.


title: Iron Maiden

text: Musiikillisesti Iron Maiden edustaa alkuperäistä ”brittiläisen heavy metalin uutta aaltoa” (). Yhtyeen kitaramelodioihin ja moniosaisiin kappaleisiin perustuvan musiikin innoittajina ovat olleet muun muassa Thin Lizzy, Jethro Tull, UFO, Deep Purple ja Wishbone Ash. Iron Maiden on ollut 1980-luvun alusta lähtien yksi metallimusiikin menestyneimmistä ja merkittävimmistä yhtyeistä. Yhtyeen tuotantoa on myyty kansainvälisesti yli 100 miljoonaa kappaletta. Iron Maidenin tuorein studioalbumi on vuoden 2015 syyskuussa julkaistu "The Book of Souls".


title: Iron Maiden

text: Yhtyeen nimi () tarkoittaa keskiajalla mahdollisesti Saksassa kidutukseen käytettyä piikkejä täynnä olevaa ruumisarkun muotoista laitetta, jonka sisälle kidutettava ihminen suljettiin. Iron Maidenin maskotti Eddie the Head esiintyy lähes kaikkien yhtyeen levytysten kansikuvissa ja yhtyeen konserteissa, oheistuotteissa sekä muissa keräilyesineissä.


title: Iron Maiden

text: Basisti Steve Harris perusti Iron Maidenin 25. joulukuuta 1975. Harris on kertonut saaneensa innoituksen yhtyeen nimeen vuoden 1939 elokuvasta "The Man in the Iron Mask", joka pohjautui Alexandre Dumas’n novelliin. Harrisin ohella yhtyeen alkuperäiseen kokoonpanoon kuuluivat laulaja Paul Day, rumpali Ron Matthews sekä kitaristit Terry Rance ja Dave Sullivan. Yhtyeen kokoonpano koki lukuisia muutoksia jo varhaisessa vaiheessa, ja sekä Rance että Sullivan erotettiin yhtyeestä jo ennen yhtyeen ensimmäistä esiintymistä vuoden 1976 toukokuussa. Tuolloin yhtye esiintyi Lontoon St. Nicholas Hallissa viiden punnan korvausta vastaan kitaristeinaan Dave Murray ja Bob Sawyer.


title: Iron Maiden

text: Paul Day erotettiin yhtyeestä vuoden 1976 syksyllä, sillä hän ei muiden jäsenten mielestä ollut kovinkaan vakuuttava lavaesiintyjä hyvästä laulutaidostaan huolimatta. Hänen korvaajakseen tuli Kiss-yhtyettä ihaillut Dennis Wilcock. Wilcock saapui Iron Maidenin konsertteihin punainen tähti silmänsä ympärille maalattuna mukanaan muun muassa tekoverta, joista ensin mainittu tähti tunnetaan Kissin Paul Stanleyn tavaramerkkinä ja tekoveren käyttö Gene Simmonsin lavarekvisiittana. Wilcock ajautui myös erimielisyyksiin Dave Murrayn kanssa, koska hän ei pitänyt Murrayn tyttöystävästä. Kaksikon riitelyyn kyllästynyt Harris ajautui vaikean tilanteen eteen valitessaan, kumpi hänen yhtyetovereistaan saisi jatkaa tehtävässään: Murray oli taitavin hänen tuntemansa kitaristi, mutta Wilcockin veroisen lavaesiintyjän ja keulakuvan löytäminen ei olisi helppoa. Lopulta Harris päätti erottaa Murrayn, ja yhtyeen toiseksi kitaristiksi liittyi Wilcockin tuttava Terry Wapram.


title: Iron Maiden

text: Vuonna 1977 Iron Maiden koki jälleen kokoonpanovaihdoksia. Wilcock oli osoittautunut hankalaksi persoonaksi ja tämän lapsellisen käytöksen kohteeksi joutuivat sekä kitaristi Bob Sawyer että rumpali Ron Matthews, jotka erotettiin yhtyeestä. Matthewsin korvaajaksi liittyi aiemmin Samson-yhtyeessä soittanut, miekkailu- ja sadomasokisminaamioita käyttänyt Barry ”Thunderstick” Purkis. Harris päätti myös ensimmäisen kerran kokeilla kosketinsoitinten lisäämistä yhtyeen musiikkiin, ja näin ollen Tony Moore liittyi yhtyeen kosketinsoittajaksi. Yhteistyö Mooren kanssa jäi kuitenkin yhden konsertin mittaiseksi Harrisin todettua, etteivät kosketinsoittimet sopineet Iron Maidenin tyyliin.


title: Iron Maiden

text: Harrisin, Wilcockin, Wapramin ja Purkisin muodostama kokoonpano koki jälleen muutoksia, kun arvaamaton ja virhealtis Purkis ei sopinut Harrisin ihannekokoonpanoon ja sai lähteä yhtyeestä vuoden 1977 marraskuussa. Myös Terry Wapram sai lähteä, sillä Harris halusi saada Dave Murrayn takaisin yhtyeeseen toteuttaakseen ideansa kahden sekä rytmi- että soolo-osuuksia soittavan kitaristin kokoonpanosta. Wapramille kahden kitaristin käyttö ei sopinut, joten hän erosi yhtyeestä omatoimisesti. Vain puolessa vuodessa Iron Maidenin kokoonpano oli kuihtunut viisihenkisestä miehityksestä Harrisin ja Wilcockin kahden miehen yhtyeeksi ja jatkoa seurasi edelleen Wilcockin ilmoittaessa äkillisesti vuonna 1977 eronsa yhtyeestä.


title: Iron Maiden

text: Loppuvuodesta 1977 yksin yhtyeensä kanssa jäänyt Harris päätti pitää muutaman kuukauden tauon ja etsiä tuona aikana yhtyeeseensä sopivia jäseniä, jotka olisivat kelvollisia sekä sosiaalisilta taidoiltaan että musiikilliselta osaamiseltaan. Laulaja Wilcockin lähtö mahdollisti Dave Murrayn paluun Iron Maidenin kitaristiksi, ja hän on sittemmin soittanut kaikilla Iron Maidenin levytyksillä. Iron Maiden oli jälleen kolmihenkinen vuoden 1977 lopussa, kun Doug Sampson, Harrisin vanha tuttu Smiler-yhtyeen ajoilta pestattiin rumpaliksi. Yhtyeen kokoonpano alkoi vajaan kahden vuoden yrittämisen jälkeen vihdoin vakiintua ja jäsenet tulivat vihdoin keskenään toimeen.